**UMUTWE WA 1. UBURINGANIRE N’UBWUZUZANYE**

**IBIGANIRO MPAKA**

Musome izi nteruro hanyuma muzitangeho ibitekerezo buri wese avuge uko yumva bikwiriye kumera.

**a)** Birashoboka ko umubyeyi w’umugabo yajyana umwana we kwa muganga umugore agasigara mu rugo atarwaye?

**b)** Ese hari imirimo ikwiye guharirwa abahungu n’ikwiriye guharirwa abakobwa? Yaba ari iyihe?

Izi ngingo zigomba kugibwaho impaka kuko hari abakwemeranya na zo, abandi na bo bakabona ko ibyavuzwe bidafite ishingiro cyangwa bitakijyanye n’igihe. Nguko uko impaka zivuka. Impaka zivugwa aha ngaha ni ibiganiro bihuza impande ebyiri zitumvikana ku nsanganyamatsiko iba yatanzwe, kandi izo mpaka zikaba zigamije kugera ku mwanzuro runaka.

**Inshoza n’intego y’ibiganiro mpaka**

Ibiganiro mpaka bikorwa n’abantu benshi bagamije kungurana ibitekerezo ku nsanganyamatsiko runaka. Usanga bihuza impande ebyiri z’abantu bamwe bashyigikiye insanganyamatsiko abandi batayishyigikiye.

Impaka zivugwa si izo kwiriza umunsi, si izibyara amacakubiri ahubwo ni impaka zigamije gushakira ikibazo igisubizo runaka no kugera ku mwanzuro wubaka no kugena umurongo ngenderwaho. Ibiganiro mpaka biba bigamije guhuza impande zombi ngo barebe icyo bakumvikanaho gikwiye gukurikizwa ku mpande zombi. Ibiganiro mpaka bibera mu mashuri byo bituma abanyeshuri baba intyoza mu kuvuga, bakaba imbonera mu gutega amatwi ibivugwa no mu gutanga ingingo zifite ireme. Bibatoza kutarondogora ahubwo bakagusha ku ntego kandi bakamenyera gukurikiranya ingingo bubahiriza inyurabwenge n’injyabihe y’ibivugwa. By’umwihariko, ibiganiro mpaka bitoza abanyeshuri kuvugira mu ruhame.

**Abagize ibiganiro mpaka**

Ibiganiro mpaka bigirwa n’amatsinda atatu hatabariwemo indorerezi. Uruhare rw’izo mpande zose ruba rukenewe mu migendekere myiza y’ikiganiro. Izo mpande zose kandi ni magirirane.

a) **Uruhande rushyigikira insanganyamatsiko**: Ni itsinda ry’abashyigikiye insanganyamatsiko. Ibitekerezo, ingingo n’ibisobanuro batanga bigomba kutanyuranya n’insanganyamatsiko.

b) **Uruhande ruhakana insanganyamatsiko**: Ni itsinda ry’abantu batemera ibitekerezo n’ingingo bikubiye mu nsanganyamatsiko yatanzwe. Abafata umwanya wo kugira icyo bavuga, bagerageza kuyirwanya. Bagomba ariko kwifashisha ingingo n’ibisobanuro byumvikana ku buryo n’uruhande rwemeza rushobora kuva ku izima.

c) **Umuhuza cyangwa umuyobozi w’ikiganiro mpaka**: Ni umuntu uba ushinzwe guhuza izo mpande zombi. Ashobora kuba umwe cyangwa benshi. Umubare w’abafasha umuhuza uterwa n’urwego rw’ikiganiro, igihe ibiganiro bizamara ndetse n’intego y’ibiganiro.

**Inshingano z’umuhuza**

Inshingano z’umuhuza zishobora kuba nyinshi ariko iz’ingenzi ni izi zikurikira:

- Gusobanura insanganyamatsiko.

- Gutanga umurongo ngenderwaho.

- Gutanga umwanya w’amagambo kuri buri ruhande.

- Gufasha mu kumvikanisha impande zombi.

- Kugeza impande zombi ku mwanzuro.

- Gufasha mu kubahiriza igihe.

**Ibyo umuhuza agomba kuba** **yujuje**

Umuhuza agomba kuba ari:

- Inararibonye

- Umuhanga mu byo baganiraho.

- Azwiho kwihangana.

- Kuba ashobora kuvuga rikumvikana.

- Kuba azwiho kutabogama.

- Kuba afite igitsure.

- Kuba ari inyangamugayo.

***Ingero z’ibiganiro mpaka bishobora kubaho***

- Ibiganiro mpaka bibera mu mashuri abanza n’ayisumbuye, umuhuza ashobora kuba ari umuntu umwe ntabamufasha. Impamvu ni uko bimara igihe gito kibarirwa mu masaha.

- Ibiganiro mpaka bitegurwa ku rwego rw’Igihugu cyangwa bihuje impande zishyamiranye mu ntambara, umuhuza agira abamufasha. Impamvu ni uko biba bisaba ubumenyi bwinshi bunyuranye nk’amateka, poritiki, ubukungu n’ibindi.

Nta muntu rero waba inzobere mu bintu byose. Indi mpamvu ituma umuhuza agira abamufasha, ni uko bene ibyo biganiro bishobora no gufata igihe kirekire nk’ibyumweru cyangwa amezi.

**Abandi bashobora kugira uruhare mu kiganiro mpaka ni:**

- **Umwanditsi:** Yandika ibitekerezo biba byagiye bitangwa n’impande zombi zijya impaka ku nsangayamatsiko runaka.

- **Umucungagihe:** Aba ashinzwe kureba niba abahabwa umwanya wo gutanga ibitekerezo ku mpande zombi bubahiriza igihe bahawe, ukirengeje akamuhagarika.

- **Abakemurampaka**: Ni ababa bashinzwe kugaragaza uruhande rwatsinze n’uruhande rwatsinzwe. Iyo ari mu myitozo ibera mu mashuri batanga amanita bakurikije imyitwarire ya buri ruhande.

- **Indorerezi**: Ni abantu bose baba bakurikiye kandi bateze amatwi impaka zirimo kuba. Abo uretse kumva, ntibagomba kwivanga mu biganiro; nta zindi nshingano baba bafite. Icyakora bemerewe kugaragaza amarangamutima ndetse bakaba babaza n’ibibazo, batagize uruhande babangamira.

**Uko ikiganiro mpaka gikorwa**

Buri ruhande rugerageza kugaragaza ingingo no gutanga ibitekerezo bifatika kandi rukabishimangira ndetse rukabisobanura. Ingingo zitangwa hifashishijwe ingero zifatika kandi zumvikana neza.

**Dore zimwe muri zo:**

a) Amagambo n’ibitekerezo byatanzwe n’abakomeye byerekeranye n’iyo nsanganyamatsiko.

b) Ibyanditswe mu bitabo binyuranye.

c) Ubumenyi bwigwa mu mashuri n’ahandi.

d) Ubunararibonye bwa buri muntu…

**Umwitozo wo gukora ikiganiro mpaka**

Muge impaka kuri iyi nsanganyamatsiko ikurikira:

- Ari abahungu cyangwa abakobwa, bose bashobora gukora imirimo yose yo mu rugo nta vangura. Ese hari iyo abahungu bashobora abakobwa ntibabe bayishobora?

**AMAZINA Y’URUSOBE**

Itegereze aya mazina agaragara mu mwandiko ari muri izi mpushya ebyiri **A** na **B**, uyatekerezeho maze ugaragaze aho atandukaniye urebeye ku turemajambo tuyagize, imiterere n’ingano yayo.

**A B**

Umwana Iterambere

Abana Ingaramakirambi

Ibihugu Abanyarwanda

Isambu Abanyarwandakazi

Abagore Nyampinga

Umusare Impuzamashyirahamwe

Mu rurimi rw’Ikinyarwanda amazina arimo amoko atandukanye bitewe n’imiterere y’intego cyangwa uturemajambo twayo. Habaho amazina mbonera ndetse n’amazina y’urusobe. **Amazina ari mu ruhushya rwa mbere ni amazina mbonera.** Amazina y’umwimerere mu rurimi, adafite andi magambo akomokaho twavuga ko ari amazina mbonera asanzwe cyangwa amazina yoroheje. Imiterere y’intego zayo, igizwe n’uturemajambo tw’ibanze dutatu gusa ari two: **indomo**, **indanganteko** n’**igicumbi** (D-RT-C)

***Ingero:***

**a)** Umwana: u-mu-ana u →w/-J **d)** Isambu: i-ø- sambu Nta tegeko.

**b)** Abana: a - ba – ana u →φ/-J **e)** Abagore: a - ba - gore Nta tegeko.

**c)** Ibihugu: i-bi-hugu Nta tegeko.

**Amazina ari mu ruhushya rwa kabiri ni amazina y’urusobe.**

**AMAZINA Y’URUSOBE**

Izina ry’urusobe ni izina rimwe ariko rigizwe n’amagambo arenze rimwe. Iyo risesenguwe rigira intego cyangwa uturemajambo turenze utw’izina mbonera kuko rishobora kugira indomo ebyiri, indangazina ebyiri, ibicumbi bibiri. Rishobora kandi kuba rigizwe n’**amagambo abiri yiyunze**, **ijambo** **ryiyometseho** **akabimbura** cyangwa **umusuma**, **inshinga** n’ubundi bwoko bw’ijambo riyibereye **icyuzuzo** (**mbonera** cyangwa **nziguro**), **amazina** **abiri** **yunzwe** n’**ikinyazina ngenera**.

***Ingero:***

**Iterambere**: gutera + imbere (**inshinga n’icyuzuzo**)

**Ingaramakirambi**: ingarama + ikirambi (**inshinga yiyunze n’izina**)

**Abanyarwanda**: Abanya + u Rwanda (**izina ririmo akabimbura**)

**Abanyarwandakazi**: abanya + u Rwanda + kazi (**izina ririmo akabimbura n’umusuma**)

**Nyampinga**: nya + impinga (**izina ritangiwe n’akabimbura**)

**Uturango tw’izina ry’urusobe**

Izina y’urusobe ni izina usanga rikomoka ku yandi magambo arenze rimwe ariko rikagira inyito imwe. Mu rwego rw’intego usanga ari izina rifite uturemajambo turenze utw’izina mbonera. Izina ry’urusobe rishobora kugira uturemajambo tw’izina twivanzemo utw’inshinga cyangwa ubundi bwoko bw’ijambo nk’ikinyazina, umugereka…

**Amoko y’amazina y’urusobe**

a) Amazina y’inyunge

b) Amazina y’urujyanonshinga

c) Amazina y’akabimbura

d) Amazina y’imisuma

e) Amazina ahujwe n’ikinyazina ngenera

**Amazina y’inyunge**

Izina ry’inyunge ni izina rigizwe n’amazina abiri yiyunze agakora izina rimwe. Muri ayo mazina abiri usanga irya kabiri riba risobanura izina riribanjirije. Amazina y’inyunge nubwo aba agizwe n’amazina abiri yiyunze agira inyito imwe itari igiteranyo cy’ayo mazina abiri yiyunze. Cyakora iyo irya kabiri rifutura irya mbere yandikwa atandukanye.

***Urugero:***

**Imvugo** **shusho**: iri jambo rigizwe n’amazina abiri ari yo imvugo n’ishusho.

**Itegeko** **teka**: iri jambo rigizwe n’amazina abiri ari yo itegeko n’iteka.

**Amazina y’urujyanonshinga**

Aya mazina y’urujyanonshinga aba ashingiye ku nshinga yiyunze n’icyuzuzo cyayo, gishobora kuba icyuzuzo mbonera cyangwa icyuzuzo nziguro (izina, inshinga, ikinyazina, umugereka), agakora izina rimwe.

***Ingero:***

**Izina ry’urujyanonshinga Inshinga Icyuzuzo**

Iterambere gutera imbere

Umutegarugori gutega urugori

Impuzamashirahamwe guhuza amashyirahamwe

Imbanzirizakubarusha kubanza kubarusha

Ubwirakabiri kwira kabiri

Umugiraneza kugira neza

**Amazina y’akabimbura**

Ijambo “**akabimbura**” risobanura akajambo kabimbura ni ukuvuga kaza imbere. Ubusanzwe kubimburira abandi ni ukubabanziriza mu byo bakora. Izina ry’akabimbura rero ni izina rifite akajambo gato karibanjirije.

***Ingero:***

- Nyakubahwa

- Nyiricyubahiro

- Nyiramahirwe

- Semasaka

- Rwamanywa

- Kanyana

- Mukasekuru

- Mwenese

- Umunyarwanda

Utu tujambo duciyeho akarongo kimwe n’utundi tutarondowe ni “**utubimbura**”. Utubimbura dukunze gukoreshwa mu Kinyarwanda ni: **a**, **ka**, **nya**, **nyiri**, **nyira**, **se**, **sa**.

**Amazina y’imisuma**

Umusuma ni akajambo kongerwa inyuma y’irindi kakagira umumaro wo gusobanura neza iryo zina kagaragiye. Habaho umusuma **kazi**, **azi**, ndetse n’imisuma igaragaza isano nka **rume**, **kuru**, **kuruza**…

***Ingero:***

- Inkokokazi - umunyarwandakazi

- Umugabazi - ikintazi

- Nyirarume - sogokuru

**Amazina ahujwe n’ikinyazina ngenera**

Amazina y’ingereka ni amazina y’urusobe agizwe n’amazina abiri yunzwe n’ikinyazina ngenera. Ayo mazina abiri yunzwe n’ikinyazina ngenera ntagira inyito ebyiri, ahubwo arema inyito imwe n’ubwo aba agizwe n’amagambo abiri.

***Ingero:***

- **Insina z’amatwi**: aya mazina “**insina**” na “**amatwi**” yunzwe n’ikinyazina ngenera “**za**” kandi inyito yayo ni imwe, asobanuye ikintu kimwe.

- **Amaso y’ikirayi**: aya mazina “**amaso**” na “**ikirayi**” yunzwe n’ikinyazina ngenera “**ya**” kandi asobanuye ikintu kimwe.

- **Inkondo y’umura**: aya mazina “**inkondo**” na “**umura**” yunzwe n’ikinyazina ngenera “**ya**” kandi afite inyito y’ikintu kimwe.

**Ikitonderwa:** Hari amazina aranga amasano abantu bafitanye na yo abarirwa mu mazina y’urusobe. Ayo mazina atandukana bitewe n’uvuga (**muri ngenga ya mbere**), ubwirwa (**muri ngenga ya kabiri**) ndetse n’uvugwa (**muri ngenga ya gatatu**).

***Urugero:***

**Ngenga ya mbere**: Databukwe, databuja, marume, masenge, sogokuru, nyogokuru

**Ngenga ya kabiri**: Sobukwe, sobuja, nyokorome, nyogosenge

**Ngenga ya gatatu:** Sebukwe, sebuja, nyirarume, nyirasenge, sekuru, nyirakuru

**Intego y’amazina y’urusobe**

Amazina y’urusobe agira intego zitari nk’iz’izina mbonera. Ashobora kugira uturemajambo tw’izina twivanzemo ubundi bwoko bw’uturemajambo. Izina ry’urusobe rishobora kugira indomo ebyiri, indangazina ebyiri, ibicumbi bibiri cyangwa rikagira indomo, indanganteko n’igicumbi ariko hakiyongeraho intego z’andi moko y’amagambo ashobora kwihagikamo cyangwa akaza inyuma y’igicumbi nk’icyuzuzo. Twavuga nk’utubimbura, ibinyazina, imigereka…

Amazina y’urusobe asesengurwa nk’uko andi mazina asanzwe asesengurwa bitewe n’ubwoko bwayo, ndetse buri jambo rigasesengurwa hagaragazwa intego zaryo. Iyo izina ry’urusobe ari izina ry’urujyanonshinga hagomba ubushishozi kuko hari igihe inshinga ishobora kuba yiyunze n’ijambo ridahinduka nk’ umusuma cyangwa umugereka. Icyo gihe amagambo asanzwe atagoragozwa yandikwa uko yakabaye. Amazina yubakiye ku tubimbura na yo agomba ubushishozi kuko utubimbura tutagira intego. Iyo rimwe mu magambo agize izina ry’urusobe rikomoka ku nshinga icyo gihe iryo jambo risesengurwa hakurikijwe inkomoko yaryo.

**Dore uko bikorwa:**

**Umucasuka**: ni izina rigizwe n’amagambo abiri: **Umuca** n’**isuka**. **Umuca** ni ijambo rituruka cyangwa rikomoka ku nshinga **guca**, naho **isuka** ni **izina mbonera**. Mu kugaragaza intego **umuca** rirasesengurwa ukwaryo n’**isuka** ukwaryo:

**umuca**: u-mu-ci-a

**isuka**: i-ø-suka

Ni ukuvuga ko uturemajambo duteye dutya:

**Umucasuka**: u – mu – ci – a – ø – ø – suka i→ø/-J

***Andi magambo twatangaho ingero***:

**Impuzamiryango**: rigizwe n’amagambo abiri ari yo: « **impuza** » rituruka ku nshinga guhuza inkomoko yayo ikaba « **guhura** », n’**imiryango**.

i-n-hur-y-a-ø-mi-ryango n→m/-h, mh→mp mu nyandiko, r+y→z

**Umunyarwanda**: iri ni ijambo ryubakiye ku kabimbura “**nya**” n’ijambo **u** **Rwanda**.

u-mu- nya - ø - ru-and-a u→w/-J

**Nyiricyubahiro**: iri ni ijambo ryubakiye ku kabimbura « **nyiri** » n’ijambo « **icyubahiro**».

nyiri – ø – ki – ubah – ir – o i→y/-J, ky→cy mu nyandiko

**Nyiramahirwe**: iri ni ijambo rigizwe n’ akabimbura “**nyira**” n’ijambo “**amahirwe**”.

nyira – ø – ma – hir - w - e

**semasaka**: iri ni ijambo rigizwe n’ akabimbura **se** n’ijambo “**amasaka**”.

se – ø – ma - saka

**Ubwirakabiri**: iri ni ijambo rigizwe n’ijambo “**ubwira**” rituruka ku nshinga kwira n’ikinyazina nyamubaro “**kabiri**”.

u – bu – ir – a – ka – biri u→w/-J

**Imbonekarimwe**: iri ni ijambo rigizwe n’ijambo “**imboneka**” rituruka ku nshinga kuboneka na yo ituruka ku nshinga kubona, n’ikinyazina nyamubaro “**rimwe**”.

i – n – bon – ik – a – ri – mwe n→m/-b, i→e/- Co-

**Umugiraneza**: iri ni izina rigizwe n’amagambo abiri “**umugira**” bituruka ku nshinga kugira, n’umugereka w’uburyo “**neza**”.

u – mu – gir – a – neza

**Insina z’amatwi**: aha harimo amazina abiri “**insina** **n’amatwi**” yunzwe n’ikinyazina ngenera “**za**”.

i – n – tsina – zi – ø – a – ma - twi t→ø / n- s, i→ø/-J

**Amazina agaragaza amasano abantu bafitanye:**

***Ingero:***

- **Databukwe**: aha harimo amazina abiri “data” n’ijambo “ubukwe”.

ø – ø – data – ø – bu – ko – e o→w/-J

- **Marume**: aha harimo amazina abiri “mama” rikoreshwa muri ngenga ya mbere rigahindura ishusho “**ma**” n’umusuma ugaragaza isano “**rume**”.

ø – ø – ma – rume

- **Masenge**: aha harimo amagambo atatu: “**mama**”, “**se**” n’ikinyazina ngenga “**nge**”.

ø – ø – ma – ø – ø – se – n – gi – e i→ø/-J **ma** ni impundurantego ya “**mama**”.

- **Sogokuru**: aha harimo amazina abiri “**so**” na “**kuru**” iva kuri ntera mukuru.

ø – ø – sogo – ø – kuru **sogo** ni impundurantego ya “**so**”

- **Nyokobuja**: aha harimo amazina abiri “**nyoko**” riva kuri mama muri ngenga ya

kabiri, n’ijambo “**ubuja**”.

ø – ø – nyoko – ø – bu – ja

- **Nyirabuja**: aha harimo amazina abiri “**nyira**” riva kuri mama muri ngenga ya

gatatu n’ijambo “**ubuja**”.

ø – ø – nyira – ø – bu – ja

**-Nyirasenge**: ø – ø – nyira – ø – ø – se – n – gi – e

- **Sekuru**: ø – ø – se – ø – kuru

**Umwitozo ku mazina y’urusobe**

**1. Tahura amazina y’urusobe yakoreshejwe mu nteruro zikurikira uyaceho akarongo**.

a) Abanyamategeko ni bo bakemura ibibazo byarenze abunzi.

b) Umwana ubana na nyirakuru amenya byinshi.

c) Uburingarire bugira uruhare mu iterambere.

d) Umuntu nyamuntu agomba kuba umugiraneza aho ari hose.

e) Hambere mu mashuri umunyarwandakazi yarahezwaga cyane.

**2. Shaka amazina y’urusobe ane maze uyakoreshe mu nteruro mbonezamvugo**.

**3. Garagaza uturemajambo tw’aya mazina n’amategeko y’igenamajwi.**

a) Umushoramari d) Umunyamugisha g) Nyirakuru

b) Abategarugori e) Ikimenyabose h) Nyokobukwe

c) Inkandagirabitabo f) Ubugwaneza i) Nyogosenge

**Inshamake y’ibyizwe muri uyu mutwe wa mbere**

Imyandiko yo muri uyu mutwe ivuga ku buringanire n’ubwuzuzanye hagati y’abashakanye haba mu mirimo inyuranye cyangwa mu micungire y’umutungo ndetse no mu buyobozi. Ihame ry’uburinganire n’ubwuzuzanye ryihutisha iterambere ry’umuryango n’iry’Igihugu muri rusange. Leta y’u Rwanda ishyigikiye bidasubirwaho uburinganire n’ubwuzuzanye, ndetse ishyiraho ingamba ziha umugore uburyo bwo kugira uruhare haba mu kwiyubakira Igihugu no mu nzego z’imiyoborere.

Mu bijyanye n’ubumenyi bw’ururimi, twabonye ikiganiro mpaka icyo ari cyo, ikiba kigamijwe mu kiganiro mpaka tunabona uko gikorwa.

Mu kibonezamvugo twabonyemo inshoza y’amazina y’urusobe. Izina ry’urusobe ni izina rigira uturemajambo turenze utw’izina mbonera. Mu moko y’amazina y’urusobe harimo amazina y’inyunge, amazina y’urujyanonshinga, amazina y’utubimbura, amazina y’imisuma n’amazina y’ingereka. Twabonye ko habamo amwe agaragaza amasano abantu bagirana. Twabonye uturango twayo n’uko bagaragaza intego zayo.

**UMUTWE WA 3. KUBUNGABUNGA UMUCO NYARWANDA**

**INSIGAMIGANI**

Insigamugani ubwaryo ni ijambo rigizwe n’inshinga gusiga ndetse n’icyuzuzo cyayo umugani. Gusiga bivuga kurekera ikintu ahantu uvuye cyangwa wari uri. Naho umugani ubusanzwe ni igitekerezo kimeze nk’inkuru bahimba ikemerwa na rubanda. Gusiga umugani rero ni ugusiga inkuru ahantu runaka wari uri abahasigaye bakajya bahora bakwibukiraho. Insigamugani ni imvugo ziteye nk’imigani y’imigenurano, ziba zarakomotse ku bantu runaka babayeho mu mateka (**bazwi kandi bakomeye**) bitewe n’aho babaye, imibereho yabo, ibyo baba baravuze n’ ibyo bakoze, rubanda bakajya bazikoresha mu mvugo, basa n’abakuriza ku byabaye. Izo nsigamigani zikomoka ku bantu babayeho mu mateka, bazita **insigamigani nyirizina**.

***Urugero:***

- “**Utabusya abwita ubumera**” ni insigamugani nyirizina. Ni imvugo yabaye kimomo, biturutse kuri Karake warenzwe cyane, akajya annyega abasyi, uburo abwita ubumera, nyamara igihe yongeye gusya byaramunaniye, ibyo yasuzuguragabimubera insobe. Rubanda babonye uko bimugendekeye imvugo ye bayigira iciro ry’umugani, uwo babonye wese wihaye gusuzugura ibyo atari gukora kandi bigoye bakamuninura bakoresheje ya mvugo.

Si ku bantu gusa kandi insigamugani ishobora gukomokaho; ahubwo hari izagiye zikomoka ku migani bacira ku nyamaswa, inyoni n’ibindi bitari abantu, ariko ari abantu barenguriraho. Izi zikitwa **insigamigani nyitiriro**.

***Urugero:***

- Bati: “Gikeri utahe na Ntashya.” Kiti: “Mpuriye he n’ibiguruka?”

- Babajije inyamanza bati: “Mbe kanyamanza ko ufite ukuguru guto!” Na yo irabasubiza iti: “N’aka ngakesha Rusengo Rusenzi yari agiye kukabazamo ubwato bwo kwiyambukiriza abagenzi!”

**Uturango tw’insigamugani**

Insigamugani ni imvugo igizwe n’amagambo make, ariko ifite igisobanuro kimbitse. Ni imvugo ifite uwo yakomotseho cyangwa icyo yitiriwe. Insigamugani nyirizina igira igihe kizwi (umwaka) n’ahantu yabereye hazwi mu mateka ndetse n’uwo yakomotseho akaba azwi neza n’impamvu yayo ikaba yagaragazwa. Insigamuganini imvugo rubanda baba baramenyereye gukoresha mu mvugo iteye nk’umugani mugufi, bakunze kwita umugani w’umugenurano.

***Urugero:***

- Imvugo “**Utabusya abwita ubumera**” twabonye ko ari imvugo ngufi ariko ibyo ishatse gusobanura bikaba byinshi.

- Yadutse mu mwaka wa **1600**.

- Yakomotse kuri **Karake** **ka** **Rugara** w’i **Bumbogo** (mu Karere ka Gakenke, Intara y’Amajyaruguru).

- Iyi mvugo yakomotse ku bintu byabayeho mu mateka (ku mibereho ya Karake).

**Imyitozo ku nsigamugani**

**1.** Tandukanya insigamigani nyirizina n’insigamigani nyitiriro utange n’urugero kuri buri kiciro.

**2.** Shaka igitabo kitwa “**Ibirari by’insigamigani**”mu isomero ry’ishuri ryanyu, maze ugisome. Nutakibona wifashishe urubuga rwa interineti cyangwa andi masomero cyangwa se ubaze abantu bakuru, hanyuma ugaragaze icyo insigamigani zimaze mu buzima bw’Abanyarwanda.

**3.** Tandukanya insigamugani n’umugani muremure ukurikije uko wawize mu masomo yabanjirije iri.

**UBUVANGANZO: IKINAMICO**

**Inshoza**

Ikinamico ni ubugeni bwo gukinira imbere y’imbaga y’abarebyi ibikorwa byigana imibereho, imico n’imyitwarire y’abantu aba n’aba igamije gutanga inyigisho iyi n’iyi mu buzima. Ikinamico iba ikoze ku buryo bw’ibiganiro aho abayikina baba bagerageza kwigana imyitwarire y’abantu runaka. Hari aho usanga umwe mu bakinnyi agera aho akivugisha wenyine imbere y’abamureba.

Ariko hari n’ikinamico ishobora gukinwa n’umuntu umwe, rimwe na rimwe akihinduranyamo abanyarubuga benshi. Ibyo bituma uyikurikiye abona ibikinwa ari nk’ukuri.

Turebye uburyo amakinamico agera ku bo yagenewe, dusanga habaho amakinamico akinirwa ku rubuga imbere y’imbaga ndetse n’andi anyuzwa kuri radiyo cyangwa se akerekanirwa kuri tereviziyo. Naho bitewe n’ibikorwa bikinwa, ikinamico ishobora kuba isekeje, ibabaje cyangwa ari mberabyombi.

Mu ikinamico habamo insanganyamatsiko zitandukanye zihura n’ubuzima bw’abantu bwa buri munsi. Twavuga nk’urukundo, ingorane abantu barugiramo, urwango, ubuhemu, ku bucuruzi, ku myemerere n’ibindi. Iyo usesenguye neza usanga ikinamico ubwayo ari umukino, bityo ibiyigize akaba ari zo ngeri z’ubuvanganzo. Gusa hari ibintu bimwe na bimwe byo mu buvanganzo nyarwanda gakondo usanga bijya gusa na yo. Urugero ni nk’imisango y’ubukwe.

**Uturango tw’ikinamico**

Bimwe mu biranga ikinamico harimo:

a) **Umutwe w’ikinamico:** Ni nk’ipfundo riba riri bupfundurwe uko abakinnyi, bagenda bakina.

b) **Umwinjizo:** Ni inshamake nto cyane itera amatsiko umusomyi cyangwa umuntu ugiye gukurikira ikinamico.

c) **Abanyarubuga:** Ni abakinnyi b’ikinamico, habamo abanyarubuga bakuru n’abanyarubuga bungirije.

d) **Inyobozi:** Ni nk’ibisobanuro bigaragaza kandi bigasobanura aho umukino ukinirwa n’uko hateye ndetse bikayobora abakinnyi uko bari bukine imyifatire) agakino runaka.

e) **Imvugano:** Ni amagambo y’ikiganiro abakinnyi baba bari bugirane.

f) **Inyishyu:** Ni igisubizo umukinnyi asubiza mu kiganiro agirana n’abandi bakinnyi.

g) **Umwivugisho:** Ni amagambo umukinnyi yivugisha igihe ari ku rubuga wenyine ntawundi munyarubuga bari kumwe.

h) **Agakino:** Itsinda ry’ibikinirwa ahantu hamwe bikinwa kandi n’abantu bamwe (hatabayeho iyinjira n’isohoka ry’abanyarubuga).

i) **Akabugankuru:** Ni aho agakino kabera.

**Guhitamo abakinnyi b’ikinamico**

Umuhanzi w’ikinamico agomba guteganya imiterere y’abakinnyi yageneye ikinamico ye. Ibi ni byo utoza abazayikina agomba kwitwararika kugira ngo atabusanya n’intego y’umuhanzi. Amenshi mu makinamico nyarwanda usanga agaragaza abakinnyi bafite amazina ahuye n’ibyo bakina. ***Urugero***: Mbarimombazi, Bihemu, Rusisibiranya, Kinigamazi n’andi. Nyamara abahanga mu by’ikinamico bakemeza ko atari byiza guhuza izina ry’umukinnyi n’ibyo akina kuko bimara amatsiko abazayireba cyangwa abazayisoma. Ahubwo imiterere y’umukinnyi yagombye kwivumburirwa n’abo akinira bitewe n’imyifatire ye ku rubuga.

**Uko ikinamico ikinwa**

Ikinamico iba igabanyijemo ibice. Iyo ari ikinamico yo ku rubuga aho ikinirwa (**urukiniro**) hagenda hahinduka uko buri gice kirangiye. Buri gice na cyo kiba kigabanyijemo uduce (**imiseruko**) tugenda duhinduka buri gihe uko hinjiye umukinnyi mushya cyangwa se hagize usohoka mu rukiniro. Abakinnyi b’ikinamico ku rukiniro baba bagomba gusa neza nk’uko abanyarubuga bagaragajwe mu myifatire yabo. Ni yo mpamvu mu guhitamo abakinnyi hagomba kurebwa umuntu uri bwigane neza umunyarubuga runaka. Mu gukina ikinamico kandi inyobozi ni ngombwa cyane, zigomba gukurikizwa.

**Imyitozo ku ikinamico**

**1.** Vuga uburyo bunyuranye ikinamico ishobora kugera ku bo yagenewe.

**2.** Sobanura impamvu atari byiza ko umuhanzi aha abakinnyi bo mu ikinamico ye amazina ahuye n’ibyo bakina.

**3.** Muhange ikinamico ku nsanganyamatsiko mwihitiyemo. Buri mukinnyi arigana ibikorwa bijyanye na we akurikije uko mwabigennye mu ikinamico yanyu maze muzayikinire imbere ya bagenzi banyu.

**IKINYAZINA NYAMUBARO**

**Inshoza**

Ikinyazina nyamubaro ni ikinyazina giherekeza izina kikaba kibumbatiye inyito y’umubare w’ibyo iryo zina rivuga cyangwa urwego ikintu iki n’iki giherereyeho mu ruhando rw’ibindi biri kumwe (bikibanjirije cyangwa bigikurikiye).

Ikinyazina nyamubaro kigabanyijemo amatsinda arindwi, kuva ku mubare rimwe kugera kuri karindwi. Imibare y’inyuma ya karindwi ni amazina nyamubaro. Ibinyazina nyamubaro bishobora no gusimbura izina ry’ibyo bisobanura. Ikinyazina nyamubaro gishobora kwisubiramo ndetse icyo gihe kikandikwa gifatanye. Ibicumbi by’ikinyazina nyamubaro ni ibi bikurikira: **- mwe**, **- biri**,

**-tatu**, **- ne**, **- tanu**, **-tandatu** na **– rindwi**.

**Intego y’ikinyazina nyamubaro**

Intego y’ikinyazina nyamubaro muri rusange igizwe n’uturemajambo tubiri ari two **indangakinyazina** (Rkz) n’**igicumbi** (C); icyakora ikinyazina kerekana urwego rw’ikintu kibanziriza ibindi “**mbere**” ntigisesengurwa. Ibinyazina nyamubaro bigira ibicumbi kuva kuri “**mwe**” kugera kuri “**rindwi**”, andi ni amazina.

***Ingero: Rkz – C***

- Umuntu **umwe:** u - mwe

- Abantu **babiri:** ba - biri

- Abantu **batatu:** ba - tatu

- Abantu **bane:** ba - ne

- Abantu **batanu:** ba - tanu

- Abantu **batandatu:** ba - tandatu

- Abantu **barindwi:** ba - rindwi

- Abantu **umunani**, **ikenda...**

**umunani** ni izina: u – mu- nani nt.3

**ikenda** ni izina: i – ki – enda i→ø/-J nt.7

**Ikitonderwa:**

a) Ni ngombwa kumenya gutandukanya ikinyazina nyamubaro n’umugereka ugaragaza inshuro cyangwa ingano. Ikinyazina kisanisha ku izina naho umugereka wo ntiwisanisha ahubwo uba ufitanye isano n’inshinga.

***Ingero:***

- Twize imibare **itatu** uyu munsi. (**Ikinyazina nyamubaro**)

- Twize imibare **kane** uyu munsi. (**umugereka w’ingano cyangwa w’inshuro**)

b) Mu nteko ya cumi (**nt.10**) ibicumbi by’ibinyazina nyamubaro bigira **impindurantego** (indi shusho) bigahinduka kuva kuri “**biri**” kugera kuri “**tandatu**”, bikaba **–byiri**, **-shatu**, **-nye**, **-shanu**, **-sheshatu** ndetse n’indangakinyazina yabyo ikaba “**e**” aho kuba “**zi**.”

***Ingero: Rkz - C***

- inka **ebyiri**: e - byiri

- inka **eshatu**: e - shatu

- inka **enye**: e - nye

- inka **eshanu**: e - shanu

- inka **esheshatu**: e - sheshatu

c) Ikinyazina nyamubaro gishobora gufata indomo.

***Urugero:***

- **Ababiri** baruta umwe: a – ba – biri

d) Ikinyazina nyamubaro gishobora kwisubiramo, kikandikwa gifatanye.

***Urugero:***

- Umunyeshuri **umwumwe**: u – mwe – u – mwe e→ø/-J

- Abanyeshuri **babiribabiri**: ba – biri – ba – biri

- Mukore imirongo ya **banebane**. ba – ne – ba – ne

**Imbonerahamwe y’ikinyazina nyamubaro n’intego yacyo**

|  |  |  |
| --- | --- | --- |
|  | **Intego ku binyazina bifite ibicumbi bikurikira: -mwe, -biri, -tatu, -ne, -tanu, -tandatu, -rindwi** |  |
| **Inte****ko** | **-mwe** | **-biri** | **-tatu** | **-ne** | **-tamu** | **-tandatu** | **-rindwi** | **Amategeko****y’igenamajwi** |
| 1 | u-mwe | - | - | - | - | - | - | Nta tegeko |
| 2 | - | ba-biri | ba-tatau | ba-ne | ba-tanu | ba-tandatu | ba-rindwi | Nta tegeko |
| 3 | u-mwe | - | - | - | - | - | - | Nta tegeko |
| 4 | i-mwe | i-biri | i-tatu | i-ne | i-tanu | i-tandatu | i-rindwi | Nta tegeko |
| 5 | ri-mwe | - | - | - | - | - | - | Nta tegeko |
| 6 | - | a-biri | a-tatu | a-ne | a-tanu | a-tandatu | a-rindwi | Nta tegeko |
| 7 | ki-mwe | - | - | - | - | - | - | Nta tegeko |
| 8 | bi-mwe | bi-biri | bi-tatu | bi-ne | bi-tanu | bi-tandatu | bi-rindwi | Nta tegeko |
| 9 | i-mwe | - | - | - | - | - | - | Nta tegeko |
| 10 | - | e-byiri | e-shatu | e-nye | e-shanu | e-sheshatu | zi-rindwi | Nta tegeko |
| 11 | ru-mwe | - | - | - | - | - | - | Nta tegeko |
| 12 | ka-mwe | - | - | - | - | - | - | Nta tegeko |
| 13 | - | tu-biri | tu-tatu | tu-ne | tu-tanu | tu-tandatu | tu-rindwi | t→d/-GR |
| 14 | bu-mwe | bu-biri | bu-tatu | bu-ne | bu-tanu | bu-tandatu | bu-rindwi | Nta tegeko |
| 15 | ku-mwe | - | - | - | - | - | - | Nta tegeko |
| 16 | ha-mwe | ha-biri | ha-tatu | ha-ne | ha-tanu | ha-tandatu | ha-rindwi | Nta tegeko |

**Imyitozo ku kinyazina nyamubaro**

**1. Garagaza ibinyazina nyamubaro biri mu nteruro zikurikira unagaragaze intego n’amategeko y’igenamajwi:**

a) Uriya mwana umwe ateke, babiri bo bage kuvoma amazi.

b) Imbwa ebyiri ntizinanirwa igufwa.

c) Umunyeshuri uzaba uwa mbere azahembwa ibitabo bine.

d) Hagende haza umwumwe.

e) Bamwe bagende ariko batatu basigare ndabakeneye.

**2. Uzuza imbonerahamwe ikurikira ku kinyanzina nyamubaro ukurikije ibisabwa nurangiza ubikoreshe neza mu nteruro ziboneye:**

|  |  |  |  |
| --- | --- | --- | --- |
| **Inteko** | **Ikinyazina** | **Intego** | **Amategeko y’igenamajwi** |
| 4 | ibiri | i-biri |  |
|  |  | a-ne | Nta tegeko. |
| 9. | imwe |  |  |
|  | eshanu |  |  |
| 13. |  | tu-tandatu |  |

**IHANGAMWANDIKO NTEKEREZO**

**Inshoza**

Ihangamwandiko ntekerezo ni igikorwa cyo guhimba umwandiko urambura ingingo (**ibitekerezo**) zawe witekerereje ariko zigendanye n’insanganyamatsiko yatanzwe. Insanganyamatsiko ishobora kuba interuro ivuga ku buzima busanzwe cyangwa ijyanye n’umwandiko wasomwe, umugani mugufi, imwe mu mvugo z’Ikinyarwanda n’ibindi.

**Imiterere y’umwandiko ntekerezo**

Umwandiko ntekerezo ugaragaza ibice bine by’ingenzi ari byo: umutwe, intangiriro, igihimba n’umusozo. Muri rusange, uretse umutwe ugirwa n’umurongo umwe wakabya ntirenge ibiri, intangiriro n’umusozo biba bigizwe n’igika kimwekimwe naho igihimba kikaba cyagira ibika birenze kimwe bitewe n’ingingo ziri butangwe zishyigikira ibitekerezo by’uwandika.

**Guhanga umwandiko ntekerezo**

Hari ibigomba kubahirizwa kugira ngo umuntu akore ihangamwandiko neza:

- Gukusanya ibitekerezo byose bishoboka bijyanye n’insanganyamatsiko.

- Gutegura uko ibitekerezo bigenda bikurikirana.

- Kuvangura ibitekerezo by’ingenzi n’iby’inyongera.

- Kubitondeka neza ku rupapuro ku buryo bigenda byuzuzanya. Ibitekerezo bishobora gutondekwa hakurikijwe uburemere bwabyo.

- Gutunganya ibitekerezo neza no kubyandika ku rupapuro.

- Umwandiko ugomba kwandikwa nta makosa y’imyandikire kandi ukarangwa n’isuku.

**Uko ibice by’ihangamwandiko bikorwa**

**Umutwe:** Umutwe ugirwa n’itsinda ry’amagambo make agizwe n’umurongo umwe cyangwa ibiri. Uba ukubiyemo insanganyamatsiko. Umutwe wandikwa mu buryo bugaragara (akenshi mu nyuguti nkuru) kandi ugacibwaho umurongo. Ushobora kwandikwa uko wakabaye igihe ari nk’umugani w’umugenurano, cyangwa imvugo runaka izwi. Ushobora kandi guhimbwa mu magambo make igihe insanganyamatsiko yatanzwe igizwe n’ibisobanuro byinshi.

**Intangiriro:** Mu ntangiriro uwandika avuga muri make ibyo agiye kwandikaho asa n’ukomoza cyangwa usobanura umutwe kandi akabikora mu buryo bwo gutera amatsiko. Ni na yo mpamvu uwandika ashobora kugaragaza ibibazo bike, bitera amatsiko umusomyi, ndetse ibyo bibazo bikaba biri butangirwe ibisubizo mu gihimba. Mu ntangiriro uwandika atangira avuga ku nsanganyamatsiko mu buryo busanzwe ashingiye ku byo asanzwe azi, abona, yumva...

**Igihimba:** Igihimba gishobora kugira ibika byinshi bitewe n’uburebure bw’umwandiko cyangwa ingingo ziri butangwe zishimangira ibitekerezo by’umwanditsi. Mu gihimba bagaragaza ingingo z’ingenzi n’iz’ingereka mu buryo burambuye kandi busobanutse hakanatangwa n’ingero zifatika aho bishoboka. Buri gika kiba gikubiyemo ingingo runaka.

Uhanga umwandiko agomba kwita ku magambo ahuza ibika ku buryo umusomyi yumva bifite uruhererekane rurimo inyurabwenge. Ibi bituma ibitekerezo by’umwandiko ntekerezo bigenda byuzuzanya mu buryo bwumvikana kandi buboneye.

**Dore ingero z’amagambo yakoreshwa mu kunga ibika:**

– Mbere na mbere... – Ku ruhande rumwe....

– Ku rundi ruhande.... – Ikindi kandi...

– Byongeye kandi... – Burya rero...

– Usibye n’ibi... – Si ibyo gusa.... ahubwo...

– Nyamara ariko.... – Ntitwabura kuvuga ko...

– Ntitwakwirengagiza ko... – Ntawarondora... ngo abirangize...

– Ariko kandi nanone...

Aya magambo yose ashobora gutangira ibika cyangwa agakoreshwa mu gika hagati. Byose biterwa n’uko uwandika ashaka kugaragaza ibitekerezo n’ingingo zunganirana mu gushyigikira insanganyamatsiko cyangwa zikaba zavuguruzanya igihe umwanditsi yafashe impu zombi.

**Umusozo:** Umusozo ni igice gisoza umwandiko kivuga muri make ibyavuzwe mu ntangiriro no mu gihimba ndetse n’ingamba zijyanye na byo. Umusozo aba ugizwe n’igika kimwe. Uwandika agaragazamo umwanzuro ku nsanganyamatsiko n’uruhande abogamiyeho. Umusozo utangizwa amagambo yerekana ko uwandika agana ku mwanzuro.

**Dore ingero zakoreshwa**:

-Tugana ku musozo twavuga ko...

-Birumvikana rero ko...

-Nk’uko tumaze kubibona...

-Ku bw’izo mpamvu zose zimaze kuvugwa...

**Ikitonderwa:**

Uhanga umwandiko ntekerezo agomba no kwita ku misusire y’umwandiko. Igomba kubahiriza imbata y’umwandiko ntekerezo, uburebure bwawo, isuku n’imigaragarire, inozamvugo ndetse n’imyandikire yemewe y’Ikinyarwanda.

**Imyitozo ku ihangamwandiko ntekerezo**

1. Umwandiko ntekerezo ugira ibice bingahe? Bivuge.

2. Hanga umwandiko ntekerezo ku nsanganyamatsiko wahawe uyiramburemo umwandiko ntekerezo muremure utari munsi y’imirongo 20 n’amagambo atari munsi ya 160 wubahiriza amabwiriza y’ihangamwandiko.

**Insanganyamatsiko: “**Ni ngombwa ko urubyiruko ruhagurukira kubungabunga umuco nyarwanda, kukobyagaragaye ko guta umuco ntaho bitaniye no guta ubumuntu.”

**Inshamake y’ibyizwe muri uyu mutwe wa gatatu**

Muri uyu mutwe twasesenguye imyandiko ivuga ku nsanganyamatsiko yo kubungabunga umuco nyarwanda. Abanyarwanda bisanzuriraga mu buvanganzo bwo muri rubanda kandi bakanyuzamo ubutumwa butandukanye. Twakomoje ku migenzo n’imiziririzo, tunabona kandi zimwe mu ngamba zadufasha gukomeza gusigasira ibyiza by’umuco nyarwanda.

Twasesenguye insigamugani, tubona ko ari imvugo ziba zarakomotse ku bantu bazwi mu mateka. Ibi akaba ari byo bita insigamigani nyirizina. Naho imvugo zikomoka ku migani bacira ku nyamaswa, inyoni n’ibindi bitari abantu, ariko ari abantu barenguriraho, zo zikitwa insigamigani nyitiriro.

Twabonye ko Ikinamico ari ubugeni bwo gukinira imbere y’imbaga y’abarebyi ibikorwa byigana imibereho, imico n’imyitwarire y’abantu aba n’aba igamije gutanga inyigisho mu buzima. Ikinamico iba igabanyijemo ibice kandi iba ikoze ku buryo bw’ibiganiro aho abayikina baba bagerageza kwigana imyitwarire y’abantu runaka. Amakinamico asekeje, ababaje cyangwa mberabyombi, ashobora kwerekanirwa ku rubuga mu ruhame, akanyuzwa kuri radiyo cyangwa se

akerekanirwa kuri tereviziyo.

Mu kibonezamvugo twabonye ko ikinyazina nyamubaro ari ikinyazina giherekeza izina kerekana umubare kuva kuri rimwe kugera kuri karindwi, indi mibare ikaba ari amazina. Ikinyazina nyamubaro gishobora no gusimbura izina ry’icyo gisobanura, ndetse kikaba cyakwisubiramo kikandikwa gifatanye. Intego y’ikinyazina nyamubaro muri rusange igizwe n’uturemajambo tubiri ari two **indangakinyazina** (Rkz) n’**igicumbi** (C). Mu **nteko ya 10** kigira **impindurantego** ku ndangakinyazina, aho kuba “**zi**” bikaba “**e**” n’igicumbi kigahinduka kuva kuri kabiri kugera kuri gatandatu. Gishobora no gufata **indomo**.

Si ibyo gusa; twanabonye ihangamwandiko ntekerezo nuko rikorwa. Ihangamwandiko ntekerezo ni igikorwa cyo guhimba umwandiko urambura ingingo zigendanye n’insanganyamatsiko yatanzwe. Imbata y’umwandiko ntekerezo igaragaza ibice bine ari byo: umutwe, intangiriro, igihimba n’umusozo.

**UMUTWE WA 4. IBIDUKIKIJE**

**AMOKO Y’INSHINGA**

**Inshinga nkene n’inshinga isanzwe**

Soma izi nteruro, ugaragaze imbundo z’izi nshinga zandikishije ibara ry’umukara tsiri, hanyuma uzitondagure mu nzagihe.

a) Ndamage **ni** umugabo **atuye** mu Bweramvura.

b) Ngo **afite** na gahunda yo **korora** za mbeba za kizungu.

c) **Afite** zimwe **bita** ingweba.

d) Ndamage **azi** neza ko iyo **bidasukuye** cyangwa bibitse nabi **bigira** ingaruka mbi

ku buzima.

Mu nshinga tubonye haruguru harimo izishyirwa mu nzagihe zigatakaza umwimerere wazo, izindi ntizitakaze umwimerere dushingiye ku mbundo yazo. Ni ukuvuga ko hari iziteza urujijo kuko zihita zihindura imisusire igicumbi kigahinduka cyangwa zikitwereza izindi z’inyunganizi, izindi ntiziteze urujijo mu rwego rw’ikibonezamvugo. Inshinga rero zirimo amoko abiri y’ingenzi ari yo **inshinga zisanzwe** n’**inshinga** **zidasanzwe** bita **inshinga nkene** cyangwa **mburabuzi.**

**INSHINGA ISANZWE**

Yitwa inshinga isanzwe iyo ihinduranya ibihe bikuru by’inshinga n’umusozo kandi igicumbi cyayo ntigitakare cyangwa ngo gihindure ishusho. Inshinga isanzwe iba ifite imbundo izwi neza kandi igakorana n’imisozo y’inshinga.

***Ingero:***

**Imbundo Indagihe ng.3 bu Inzagihe ng.3 bu Impitagihe ng.3 bu**

Gutura atuye azatura yatuye

Korora arorora azorora yaroroye/yoroye

Kumva arumva azumva yumvise

Kugurisha agurisha azagurisha yagurishije

**INSHINGA NKENE**

Ni inshinga zidakora nk’izisanzwe. Bazita kandi inshinga mburabuzi. Ntizitondagurwa mu bihe byose kandi zubakiye ku bicumbi bidakorana n’imisozo y’inshinga. Iyo zihinduriwe ibihe bikuru by’inshinga, ishusho yazo irahinduka. Ibicumbi by’inshinga nkene ni ibi bikurikira: **-ri**, **-zi**, **-fite**, **-ruzi**. Hari n’inshinga nkene “**ni**” igira impinduranyo yayo “**si**”.

***Ingero:***

- Ndamage **ni** umworozi **afite** inka za kijyambere. (**mu ndagihe**)

- Ndamage **si** umworozi nta tungo **agira**. (**mu ndagihe**)

- Ndamage **azaba** umworozi **azagira** inka za kijyambere. (**mu nzagihe**)

- Ndamage **yari** umworozi **yari** **afite** inka za kijyambere. (**mu mpitagihe**)

**UTUREMAJAMBO TW’INSHINGA**

**Uturemajambo tw’ibanze: Indanganshinga, ingenantego/indanganshinga, umuzi n’umusozo**

Itegereze inshinga zandikishijwe ibara ry’umukara tsiri mu nteruro zikurikira, maze ugaragaze ngenga, igihe, igicumbi n’umusozo by’izo nshinga.

a) Muri izo nyamaswa ndyabyatsi **twavuga** nk’isha, benshi **bita** ingeragere.

b) Mu mibereho yazo **ziranavunika**.

c) **Uzabaze** ayo twinjiza ku munsi.

d) **Tuzatunga** agatoki aho twumvise Rushimusi.

Inshinga zisanzwe n’inshinga nkene cyangwa mburabuzi, zose zishobora kugaragarizwa intego cyangwa uturemajambo. Gusa twibuke ko inshimga nkene idakorana n’imisozo y’inshinga. Mu turemajambo tw’inshinga habamo utw’ibanze. Twitwa “**uturemajambo tw’ibanze**” kubera uruhare runini dufite mu kumvikanisha ijambo kandi ntidukunzekubura mu nshinga.

Mu nshinga zagaragajwe, harimo uturemajambo tugaragaza ngenga cyangwa inteko ijambo ririmo. Utwo twitwa **indanganshinga** cyangwa **indangasano ya ruhamwa**. Hagaragaramo uturemajambo twerekana igihe inshinga itondaguwemo. Utwo ni two bita **indangagihe** cyangwa **igenantego**. Hari uturemajambo twumvikanisha inyito y’inshinga. Utwo ni two bita **igicumbi** cyangwa **umuzi w’inshinga**. Ndetse hari n’**imisozo y’inshinga**. Ni ukuvuga ko intego mbonera y’inshinga isanzwe igizwe n’indangasano ya ruhamwa, igenantego, igicumbi n’umusozo. Mu mpine byandikwa gutya: **Rsh-Gnt-C-Sz** cg **RSH-RGH-Z-SZ**

**Indanganshinga**

Ni akaremajambo kagaragaza ngenga cyangwa inteko inshinga irimo. Indanganshinga igaragaza isano inshinga ifitanye na ruhamwa haba mu gihe ruhamwa igaragara no mu gihe itagaragara. Ni na yo mpamvu indanganshinga banayita indangasano ya ruhamwa.

***Ingero:***

- **tu**-a-vug-a **“tu”** ifitanye isano na twebwe.

- **ba**-ø-it-a **“ba”** ifitanye isano n’abantu.

- **zi**-ra-na-vun-ik-a **“zi”** igaragaza ko ari za nyamaswa zavugwaga mu mwandiko.

- **u**-za-ger-e **“u”** ni umuntu urimo kubwirwa ariko utagaragara.

- **tu**-za-tung-a **“tu”** ni twebwe.

- **a**-ra-kor-a **“a”** ni umuntu runaka urimo kuvugwa.

Indanganshinga ziboneka muri ngenga zose uko ari eshatu iya mbere n’iya kabiri mu bumwe no mu bwinshi ndetse n’iya gatatu mu nteko zose z’amazina.

**Ikitonderwa:** Inteko z’amazina zose zibarirwa muri ngenga ya gatatu.

**Imbonerahamwe y’indanganshinga n’ingero z’inshinga zigaragaramo**

|  |  |  |
| --- | --- | --- |
| **Ngenga cyangwa Inteko** | **Indanganshinga** | **Urugero mu nshinga** |
| ng.1bung. 1bwng. 2bung. 2bw**ng. 3**nt. 1nt. 2nt. 3nt. 4nt. 5nt. 6nt. 7nt. 8nt. 9nt. 10nt. 11nt. 12nt. 13nt. 14nt. 15nt. 16 | n-tu-u-mu-a-ba-u-i-ri-a-ki-b-ii-zi-ru-ka-tu-bu-ku-ha- | NdavugaTuzatungaUzabazeMuzabazeUmwana azasukuraAbantu bazasukuraUmurima uzahingwaImirima izahingwaIriba rizavomwaAmazi azavomwaIgiti gikuze kizatemwaIbiti bikuze bizatemwaIhene izororwaIhene zizororwaUrugo ruzubakwaAkagezi kazasukurwaUtunyoni tuzigurukiraUbwato burarerembaUkuboko kurandikaAhantu haratuje |

**Ingenantego/ indangagihe**

Ni akaremajambo kerekana igihe inshinga runaka itondaguwemo. Dore zimwe mu ndangagihe ziboneka mu nshinga z’Ikinyarwanda.

**Zimwe mu ndangagihe zikoreshwa**

**-ø-:** bavuga ba - **ø** - vug - a Nta tegeko.

**-a-:** twavugaga: tu - **a** - vug - aga Nta tegeko.

**-ra-:** ziravunika: zi - **ra** - vun - ik - a Nta tegeko.

**-za-:** uzabaze: u - **za** - baz - e Nta tegeko.

**-a-ra-:** yarakamye: a - **a - ra** - kam - ye a→y/-J

**-ki-:** akimubona: a - **ki** - mu - bon - a Nta tegeko.

**-ka-:** akuhira: a - **ka** - uhir - a (mu gihe k’impeshyi)

agaseka: a - **ka** - sek - a k→g/-GR

**-a-ka-:** nakagenze: n - **a** - **ka** - gend - ye d+y→z

**-ra-** ziranavunika: zi - **ra** - na - vun - ik - a Nta tegeko.

**- ka-na-** akanaryama: a - **ka** - **na**- ryam - a Nta tegeko.

**- ra - ka -:** urakabyara: u- **ra** - **ka** - byar - a Nta tegeko.

**- ra - ki - a -:** baracyasenga: ba - **ra** - **ki** - **a** - seng - a i→y/-J ky→cy mu nyandiko

**- o - ka -:** wokabyara we: u - **o - ka** - byar - a u→w/-J

***Ingero z’uturemajambo tugaragaza igihe mu nshinga itondaguye:***

ziravunika: zi-ra-vun-ik-a Nta tegeko.

zaravunitse: zi-a-ra-vun-ik-ye i →ø/-J, k + y →ts

zavunitse: zi-a-vun-ik-ye i →ø/-J, k + y →ts

zizavunika: zi-za-vun-ik-a Nta tegeko.

bavuga: ba-ø-vug-a Nta tegeko.

**Impugukirwa:** Indanganshinga n’ingenantego ni tumwe mu turemajambo tw’**ingenzi** (ibanze) cyane ku buryo tutagomba kubura mu nshinga. Iyo utwo turemajambo cyangwa kamwe muri two katagaragara gasimbuzwa - **ø**.

***Ingero:***

- **Avuze** ko mwita ku bidukikije: a – ø – vug – ye g + y →z

- Iyo witegereje uko **zihiga**. zi – ø – hig – a Nta tegeko.

- **Zitora** ibyo izo z’inkazi zishigaje. zi – ø – tor – a Nta tegeko.

- **Kora** ndebe iruta vuga **numve**: ø – ø – kor – a, n-ø-umv-e Nta tegeko.

**Umuzi**

Ni akaremajambo kadahinduka inshinga isangiye n’andi magambo yose ayikomokaho. Umuzi ni wo utanga inyito y’ibanze y’ijambo.

**Uko bashaka umuzi w’inshinga**

Kugira ngo umuzi cyangwa igicumbi k’inshinga kiboneke: iyo ari inshinga igizwe n’imigemo ibiri ibangutse, iyo nshinga ishyirwa mu **mpitakare** muri **ngenga** ya **gatatu y’ubumwe**, hanyuma igakurwaho umugemo ubanza “**ya**” n’umugemo uheruka “**ye**” noneho umugemo usigaye akaba ari wo ufatwa nk’umuzi cyangwa igicumbi.

***Ingero:***

**Kugwa:** yaguye: igicumbi ni **“gu”** kuko “**ya**” na “**ye**” biratakara.

**Gusya:** yaseye: igicumbi ni **“se”** kuko “**ya**” na “**ye**” biratakara.

**Guca:** yaciye: igicumbi ni **“ci”** kuko “**ya**” na “**ye**” biratakara.

Iyo ari inshinga igizwe n’imigemo ibiri ariko irimo ubutinde, cyangwa inshinga igizwe n’imigemo irenze ibiri, icyo gihe inshinga ishyirwa mu ntegeko muri ngenga ya kabiri y’ubumwe maze igakurwaho umusozo, igice gisigaye kikaba ari cyo gicumbi.

***Ingero:***

**Koga:** oga: igicumbi ni **“og”** kuko umusozo uratakara.

**Gushaka:** shaka: igicumbi ni **“shak”** kuko umusozo uratakara.

**Kwiga:** iga: igicumbi ni **“ig”** kuko umusozo uratakara.

**Mu nteruro:**

- **Bifatiye** runini ikiremwa muntu.

Iri jambo rikomoka ku nshinga “gufata”. Umuzi wayo ni –**fat**-

- Twese **tuzatunga** agatoki aho **twumvise** Rushimusi.

“Tuzatunga” rikomoka ku nshinga “gutunga,” umuzi wayo ni –**tung**-.

Ijambo “twumvise” rikomoka ku nshinga “kumva” ifite umuzi –**umv**-

**Umusozo**

Ni akaremajambo gaheruka utundi. Umusozo ni wo ugaragaza ko igikorwa kivugwa mu nshinga cyarangiye cyangwa kigikomeza. Ni byo byitwa “**irebero**”. Habaho irebero **nshize** rigaragaza ko igikorwa cyarangiye rikarangwa n’imisozo **-e** na **-ye** n’irebero **nkomeza** rigaragaza ko igikorwa kigikomeza rikarangwa n’imisozo **-a** na **-aga**.

***Ingero:***

- arasenga: a-ra-seng-a - asenge: a-ø-seng-e

- yarasenze: a-a-ra-seng-ye - yarasengaga: a-a-ra-seng-aga

**Ikitonderwa:** Kubera ko inshinga nkene zidakorana n’imisozo y’inshinga. Dusanga zo zigira intego cyangwa uturemajambo tugizwe n’indanganshinga, igenantego n’igicumbi. Mu mpine ni **Rsh- Gnt- C**.

***Ingero:***

- Inyamaswa **zifite** akamaro: zi-ø-fite

- Twese **turi** ibiremwa by’Imana: tu-ø-ri

- **Wari** umwana none warakuze: u-a-ri

**Inshamake y’ibyizwe muri uyu mutwe wa kane**

Muri uyu mutwe uvuga ku bidukikije, twasesenguye imyandiko ivuga ku matungo no ku nyamaswa tunagaragaza akamaro afitiye abantu. Amatungo atuma twikenura, tukaba twanayafataho amafunguro. Amatungo kandi ni yo dukesha kweza imyaka kuko atanga ifumbire. Twakomoje ku mibereho y’inyamaswa n’akamaro zidufitiye ndetse n’uko tugomba kubungabunga uwo mutungo ntagereranywa.

Twabonye amoko y’inshinga ndetse n’uturemajambo twazo. Mu moko y’inshinga harimo inshinga zisanzwe n’inshinga mburabuzi. Inshinga zisanzwe zihinduranya mu bihe by’inshinga, zigira imisozo mu bihe bitandukanye kandi imbundo zazo zirazwi ndetse nta rujijo zitera. Zigira uturemajambo tw’ibanze tugizwe n’**indanganshinga**, **igenantego**, **umuzi** n’**umusozo** (**Rh-Gnt-C-Sz**).

Inshinga mburabuzi ni inshinga zifite imbundo zitazwi. Ntizikorana n’imisozo y’inshinga ndetse zigenda zihindura ishusho mu bihe bimwe na bimwe, ahubwo zigasimburana n’izindi bihuje inyito. Zigira uturemajambo tugizwe n’**indanganshinga**, **igenantego** n’**igicumbi**(**Rh-Gnt-C**).

**UMUTWE WA 5. IBYIZA BITATSE U RWANDA**

**Inshoza**

Ikinyazina mpamagazi ni ijambo ribanziriza izina, rihamagara umuntu cyangwa ikintu gihagarariwe n’iryo zina. Izina ribanjirijwe n’ikinyazina mpamagazi ritakaza indomo iyo riyifite kandi rigakurikirwa n’ikinyazina ngenga.

***Urugero:***

- **Mwa** Banyarwanda **mwe**. Aha «**mwa**» ni kinyazina mpamagazi naho «**mwe**» kikaba ikinyazina ngenga.

**Uturango tw’ikinyazina mpamagazi**

Ikinyazina mpamagazi kiza imbere y’izina ry’umuntu cyangwa ikintu gihamagarwa. Ikinyazina mpamagazi kandi gihora muri ngenga ya kabiri. Nk’uko byumvikana iyo umuntu ahamagaye umuntu cyangwa ikintu aba amuvugishije cyangwa akivugishije. Izina riherekejwe n’ikinyazina mpamagazi rijya muri ngenga ya kabiri ya nyakubwirwa bityo n’ikinyazina ngenga bijyanye kikisanisha muri iyo ngenga.

**Intego y’ikinyazina mpamagazi**

Ikinyazina mpamagazi kigira **igicumbi** kimwe ari cyo **–a** naho ikinyazina ngenga bijyanye kikagira **igicumbi –e**. Byombi bigira indangasano cyangwa indangakinyazina yo muri ngenga ya kabiri y’ubumwe cyangwa y’ubwinshi bitewe n’izina biherekeje kuko rishobora kuba mu bumwe cyangwa mu bwinshi. Ikinyazina mpamagazi kigira intego igizwe n’uturemajambo tubiri ari two: **indangakinyazina** n’**igicumbi**; mu mpine ni **Rkz – C**.

***Ingero:***

- **Wa** muntu **we**:

Ikinyazina mpamagazi: wa u – a u→w/-J

Ikinyazina ngenga: we u – e u→w/-J

- **Mwa** Banyarwanda **mwe**:

Ikinyazina mpamagazi: mwa mu – a u→w/-J

Ikinyazina ngenga: mwe mu – e u→w/-J

**Umwitozo ku kinyazina mpamagazi**

**1.** Tahura mu mwandiko interuro zose zakoreshejwemo ikinyazina mpamagazi, maze ugende wandukura ikinyazina mpamagazi, izina kigaragiye ndetse n’ikinyazina ngenga kibiherekeje.

**2.** Garagaza uturemajambo tw’ibinyazina mpamagazi wabonye mu mwandiko.

**3.** Himba interuro eshanu zawe bwite ukoreshemo ibinyazina mpamagazi.

**4.** Erekanisha urugero rwo mu mwandiko n’urundi rwawe bwite ko ikinyazina mpamagazi gikoreshwa no ku bintu bitumva.

**IBIHOZO**

Ibihozo ni uturirimbo tunogeye amatwi, tugenewe guhoza abana, kubanezeza cyangwa kubabikira ngo basinzire. Habamo utugambo tunoze two kubyinirira abana. Si abana gusa baririmbirwa ibihozo, ahubwo hari n’ibiririmbirwa abageni mu bitaramo by’ubukwe.

**Uturango tw’ibihozo**

Ibihozo birangwa no kugira insanganyamatsiko yo guhoza. Buri gitero gisozwa n’umukarago w’inyikirizo ugenda ugaruka. Ibigenewe abana bigenda bivuga ubuguyiguyi kugira ngo babaguyaguye babahoza, bababikira ngo basinzire, babanezeza, bababembereza bababwira ibyo bazabakorera byiza ngo bashire agahinda banezerwe.

Ibihozo by’abageni byo bibabwira ubuzima bagiyemo ko ari bushya, ariko ko ari ubusanzwe ku mukobwa, ko abagore babona bose bahoze na bo ari abakobwa. Bikababwira kandi uko bagomba kwitwara muri ubwo buzima bushya. Ku byerekeye ikeshamvugo, ibihozo bigaragaramo isubirajwi n’isubirajambo.

***Ingero:***

- **Isubirajwi:**

Nzakujyana mu gicuku

Nkugarure mu gicuba

- **Isubirajambo:**

Ntushyiremo amarindira,

N’amarindira y’abashumba.

**Umwitozo wo guhanga ibihozo**

a) Hanga igihozo ushingiye ku ngingo yo guhoza, injyana n’ikeshamvugo bigomba kubonekamo.

b) Muririmbire bagenzi banyu igihozo mwahimbye.

**INDIRIMBO**

Indirimbo ni bumwe mu buvanganzo bwo muri rubanda. Indirimbo ni amajwi afite injyana yungikana n’amagambo. Indirimbo zivuga ku ngingo zitandukanye zigusha ku buzima bwa buri munsi; hari indirimbo z’urukundo, indirimbo zisingiza umuntu cyangwa ikintu, hari izigisha, izibara inkuru n’izindi.

**Uturango tw’indirimbo**

Ahanini indirimbo irangwa n’ibice bibiri by’ingenzi: **ibitero** n’**inyikirizo**. Uko igitero kirangiye, umuririmbyi ashyiraho inyikirizo. Uburyo ibi bice bihimbwa usanga ari nk’umuvugo ariko byo bigashyirwa mu majwi aryoheye amatwi no mu njyana runaka yatoranyijwe. Indirimbo ishobora kuba iy’amajwi y’umuntu cyangwa urusobe rw’amajwi y’abantu benshi. Ayo majwi kandi ashobora guherekezwa n’ay’ibyuma bya muzika kugira ngo indirimbo irusheho kuryohera abantu no gutuma barushaho kwidagadura.

Ikeshamvugo rikoreshwa mu ndirimbo ni rimwe n’iryo mu mivugo: uzasangamo isubirajwi, isubirajambo, imizimizo y’ubwoko bunyuranye bitewe n’urwego rw’ihanikarurimi umuhanzi yashatse gushyiramo indirimbo ye.

**Umwitozo ku ndirimbo**

1.Ririmbira bagenzi bawe indirimbo waba uzi wafashe mu mutwe.

2.Hanga indirimbo uyiririmbire bagenzi bawe.

**Inshamake y’ibyizwe muri uyu mutwe wa gatanu**

Muri uyu mutwe, imyandiko yose iraganisha ku nsaganyamatsiko y’ibyiza bitatse u Rwanda n’ubukerarugendo.

Mu buvanganzo bwo muri rubanda twabonye ibihozo n’indirimbo. Ibihozo bigenewe guhoza abana ariko habaho n’ibyo guhoza abageni. Indirimbo ni ubuvangazo bwo muri rubanda bugezwa ku bantu hakoreshejwe amajwi aryoheye amatwi. Indirimbo akenshi irangwa no kugira ibitero n’inyikirizo.

Mu kibonezamvugo twabonye ikinyazina mpamagazi. Twabonye ko kigira igicumbi **–a** kandi kikaboneka muri ngenga ya kabiri. Izina giherekeje ritakaza indomo, rigakurikirwa n’ikinyazina ngenga bihuje ngenga.

**UMUTWE WA 6. UMUCO W’AMAHORO**

**Inyandiko mvugo**

Soma iyi nyandiko mvugo y’inama, uyisesengure utahura inshoza n’uturango twayo.

**INYANDIKO MVUGO Y’INAMA YO KU WA 25 WERURWE 2016**

Ku wa 25 Werurwe 2016, mu nzu y’Akagari k’Amahoro ko Murenge wa Muramira habereye inama yigaga ku cyumweru ngarukamwaka cyo kwibuka Jenoside Yakorewe Abatutsi mu 1994. Hari hatumiwemo abayobozi b’imidugudu yose igize ako Kagari hamwe n’abahagarariye imiryango n’abafatanyabikorwa ba Leta bakorera muri ako Kagari.

Iyo nama yatangiye saa tatu z’igitondo iyobowe n’Umuyobozi w’Akagari.

**Ingingo z’ibyari ku murongo w’ibyigwa:**

- Gukusanya ibikoresho no gushyira kuri gahunda abazatanga ibiganiro

- Gutegura abazatanga ubuhamya

- Utuntu n’utundi.

**Uko inama yagenze**

Abari mu nama bamaze kwemeza ingingo zari ku murongo w’ibyigwa, umuyobozi w’inama yatangije inama buri ngingo itangwaho ibitekerezo kandi ishakirwa umwanzuro.

**Ingingo ya mbere: Gukusanya ibikoresho no gushyira kuri gahunda abazatanga ibiganiro**

Kuri iyi ngingo abafashe ijambo muri iyo nama bose bahurizaga ku kuba icyunamo kireba Abanyarwanda bose, bityo ko ibikoresho bizakenerwa bidakwiye kugurwa cyangwa gukodeshwa, kuko hafi ya byose abaturage babitunze mu ngo zabo. Hemejwe rero itsinda ry’abakorerabushake bazakusanya ibizakenerwa muri icyo cyumweru k’icyunamo kandi bakazibuka kubitirura. Hashyizweho n’urutonde rw’agateganyo rw’abazatanga ibiganiro.

**Ingingo ya kabiri: Gutegura abazatanga ubuhamya**

Kuri iyi ngingo yo gutegura abatangabuhamya, hafashwe umwanzuro wo guha umwanya umwe mu barokokeye mu Kagari k’Amahoro, n’undi umwe mu bantu bireze bakanemera icyaha nyuma bakarangiza igihano cyabo, bakazaba ari bo batanga ubuhamya bwabo mu gihe k’ibiganiro.

Muri iyo nama, hari hanajemo Nyakubahwa Umunyamabanga Nshingwa bikorwa w’Umurenge. Nuko aboneraho gusaba abari aho bose kumva ko ibikorwa by’icyunamo bakomeza kubigira ibyabo. Yasabye akomeje ko abarokotse jenoside bakwiye kurushaho kwegerwa, bagasurwa, bagafatwa mu mugongo kuko bituma bakomeza kugira ikizere cyo kubaho.

**Ingingo ya gatatu: Utuntu n’utundi**

Mu tuntu n’utundi, umuyobozi w’inama yibukije ko igihe k’icyunamo ari igihe cyo kwitwararika. Buri muntu akazirikana ko atari igihe cyo kwinezeza ahubwo ari icyo kwitabira ibiganiro, maze abantu bakazirikana amateka yaranze u Rwanda, bagashakisha icyatuma ibyiza tumaze kugeraho bidasubira inyuma. Anabibutsa umuturage bemeranyijwe kuzajya kuremera.

Inama yasojwe saa sita z’amanywa, umuyobozi w’inama ashimira abaturage ko bitabiriye inama bose kandi bakahagerera igihe. Abashimira cyane ibitekerezo byubaka batanze. Nuko abaturage na bo bataha bishimiye ko na Nyakubahwa Umunyamabanga Nshingwabikorwa w’Umurenge yaje kwifatanya na bo muri iyo nama.

**Ibibazo ku nyandiko mvugo y’inama**

1. Buri mwandiko ugira umutwe, intangiriro, igihimba n’umusozo. Umaze gusoma iyi nyandiko mvugo, garagaza aho buri gice kigarukiye n’ibigikubiyemo.

2. Iyi nyandiko mvugo urabona itandukaniye he n’umwandiko ntekerezo wize.

3. Rondora uturango tw’iyi nyandiko mvugo.

**Inshoza y’inyandiko mvugo**

Inyandiko mvugo nk’uko inyito ibivuga ni inyandiko igaragaza ibintu runaka byavuzwe. Inyandiko mvugo ikubiyemo ibyavugiwe mu nama cyangwa mu kiganiro runaka. Habaho amoko abiri y’inyandiko mvugo:

- Inyandiko mvugo irambuye

- Inyandiko mvugo ivunaguye

**Inyandiko mvugo irambuye:** Igaragaza ibitekerezo byose byatanzwe n’amazina y’ababitanze ijambo ku rindi. Igaragaza ndetse n’amarangamutima y’abagiye bafata ijambo.

***Urugero:***

Umuyobozi w’Akagari (…amazina ye…) arahaguruka avuga mu ijwi rifite ubukana ko nta kwihanganira ingengabitekerezo ya jenoside n’amagambo yose asesereza.

**Inyandiko mvugo ivunaguye:** Igaragaza gusa ibitekerezo by’ingenzi byatanzwe hatitawe ku marangamutima ababitanze bagaragaje cyangwa abagiye batanga ibitekerezo byunganira.

**Imbata y’inyandiko mvugo**

Kimwe n’izindi nyandiko zose za gihanga, inyandiko mvugo igira ibice bine ari byo: **Umutwe, intangiriro, igihimba n’umusozo.**

a) **Intangiriro igaragaramo**:

- Itariki n’aho inama cyangwa ikiganiro byabereye

- Uwayoboye inama cyangwa ikiganiro

- Insanganyamatsiko

- Abitabiriye (umubare wabo cyangwa ibyiciro barimo)

- Igihe inama yatangiriye

- Ibyari ku murongo w’ibyigwa.

b) **Igihimba kigaragaza uko inama yagenze ingingo ku ngingo:**

- Ibitekerezo byatanzwe (ndetse bitewe n’urwego rwayo hakagaragazwa n’ababitanze), mu nama cyangwa mu kiganiro kuri buri ngingo.

- Ibyemezo n’imyanzuro byafashwe kuri buri ngingo.

c) **Umusozo ugaragaramo:**

- Gushimira abaje mu nama cyangwa ikiganiro

- Igihe inama yarangiriye

- Kugaragaza igihe bazongera guhura niba ari ngombwa

- Kwibutsa impanuro yatanzwe mu ijambo ry’umushyitsi mukuru

- Icyaba cyakurikiyeho. (Urugero: Nyuma y’ikiganiro hakurikiyeho gufata amafoto y’urwibutso, kwakira abatumirwa…)

**Ibyitabwaho mu gukora inyandiko mvugo**

- Uwandika inyandiko mvugo agomba gukurikira ibivugwa, mu bwitonzi n’ubushishozi. Ntagomba kugira ibindi arangariramo.

- Kwandika ibitekerezo n’ibindi byose byakozwe uko bigenda bikurikirana kandi nta cyo akuyeho cyangwa yongeyeho.

- Kwandika nyiri igitekerezo iyo ari ngombwa bitewe n’ubwoko bw’inyandiko mvugo yakozwe.

- Gukoresha ngenga ya gatatu. Uwandika ntagomba kubyiyerekezaho.

- Kudashyiramo ibitekerezo bye bwite, agomba kwandika ibitekerezo byatanzwe n’abitabiriye inama, akirinda kugira ibyo ashaka kugorora azanamo amarangamutima ye bwite.

***Urugero:***

Kwandika ngo yasaga n’ushaka kuvuga ko…cyangwa se ngo witegereje neza wabonaga… urebye yashakaga kuvuga ko... Ibyo ntibyemewe.

- Uwandika inyandiko mvugo agomba kwitoza kwandika vuba kugira ngo hatagira igitekerezo kimucika.

**Ikitonderwa:** Inyandiko mvugo ni inyandiko ivuga ibyabaye, uko byagenze nta cyo ihinduyeho.

Ishobora gukorwa n’umuntu witabiriye inama kugira ngo atazibagirwa ibyayibereyemo cyangwa igakorwa igenewe abantu batitabiriye inama kugira ngo bamenye uko inama yagenze n’imyanzuro yafatiwemo.

**Umwitozo ku nyandiko mvugo**

Andika inyandiko mvugo y’inama witabiriye yabereye mu kigo cyawe maze uzayigeze kuri bagenzi bawe.

**IKINYAZINA KIBAZA**

Ikinyazina kibaza ni ijambo riherekeza izina rikagira ingingo yo kubaza.

**Intego y’ikinyazina kibaza**

Ikinyazina kibaza kigira ibicumbi bibiri ari byo: “**-he**” na “**- ngahe**”. Ikinyazina kibaza gishobora kugira **indomo**, **indangakinyazina** n’**igicumbi**, ariko hari n’ikigira **indangakinyazina** n’**igicumbi**. Mu mpine ni (**D-Rkz-C** cyangwa **Rkz - C**)

***Urugero:***

- Ni **izihe** nzira zikoreshwa muri iryo hakana n’ipfobya ryayo?

izihe: i-zi-he

- Uburyo burambye bwo gukumira jenoside bwaba **ubuhe** rero? Ubuhe: u-bu-he

- Muri ibi byose umwanzuro ukaba **uwuhe**?

Uwuhe: u-wu-he

- Ni **ayahe** masaka agomba kugosorwa.

Ayahe: a – ya – he

**Ikitonderwa:** Iki kinyazina kibaza gishobora gutakaza indomo iyo gikurikiye izina.

***Urugero:***

- Umuntu **wuhe**?

Wuhe: ø – wu – he

- Amata **yahe**?

Yahe: ø – ya – he

- Igiti **kihe**?

Kihe: ø – ki – he

- Urugo **ruhe**?

Ruhe: ø – ru – he

Ikinyazina kibaza gifite igicumbi **–ngahe**, kigira **indangakinyazina** n’**igicumbi**, kibaza umubare. Ni na yo mpamvu hari abakita ikinyazina mbazamubare. Ikinyazina kibaza gifite igicumbi **–ngahe** kiboneka mu nteko z’ubwinshi gusa.

***Ingero:***

- Imirima **ingahe**?

Ingahe: i - ngahe

- Inka **zingahe**?

zingahe: zi - ngahe

- Amatara **angahe**?

angahe: a – ngahe

**Imbonerahamwe y’ibinyazina mbaza**

|  |  |
| --- | --- |
|  | **Ibicumbi** |
| **Inteko** | **- he** | **- ngahe** |
| nt. 1nt. 2nt. 3nt. 4nt. 5nt. 6nt. 7nt. 8nt. 9nt. 10nt. 11nt. 12nt. 13nt. 14nt. 15nt. 16 | uwuheabaheuwuheiyiheiriheayaheikiheibiheiyiheiziheuruheakaheutuheubuheukuheahahe | -bangahe-ingahe-angahe-bingahe-zingahe--tungahebungahe-hangahe |

**Ikitonderwa:** Hari amagambo abaza ashobora kwitiranywa n’ibinyazina mbaza. Aha twavuga nka **ryari? he? iki? nde?**

***Ingero:***

- Jenoside ivugwa yabaye **ryari**?

- Ni **nde** mwana watubwira zimwe mu ngaruka za jenoside?

- Ni **iki** gituma umuntu atinyuka gukora amahano?

**IKINYAZINA MBONERANTEKO**

Ikinyazina mboneranteko ni ijambo rijya imbere y’izina ridafite indomo cyangwa izina rigizwe n’igicumbi gusa ritagaragaza indomo n’indanganteko. Ikinyazina mboneranteko kinajya imbere y’amazina bwite igihe hari ibintu byinshi cyangwa abantu benshi bahuriye kuri iryo zina.

Ikinyazina mboneranteko kandi gikoreshwa hagamijwe gutubya, gutubura cyangwa kugaya ikintu. Icyo gihe kibanziriza izina maze iryo zina rigahita rita indomo iyo riyifite. Kerekana inteko izina rishyizwemo ari na yo mpamvu bamwe bakita ikinyazina ndanganteko.

***Ingero:***

a) Nawe rero ubwo uri **za** bakinnyi! (nt. 10)

b) **Ba** Rukarabankaba (nt. 2)

c) **Ka** Mugabo karaje (nt. 12)

d) **Twa** bushari (nt. 13)

e) **Za** feri (nt. 10)

f) **Ba** data (nt. 1)

g) **Cya** Mukunzi (nt. 7)

h) **Rwa** Rutura (nt. 11)

i) **Bya** dodo (nt. 8)

j) Bariya bana bigize **za** magabo (nt. 10)

**Intego y’ikinyazina mboneranteko**

Ikinyazina mboneranteko kigira igicumbi **–a**. Intego y’ikinyazina mboneranteko igizwe n’uturemajambo tubiri ari two **indangakinyazina** n’**igicumbi**. Mu mpine ni **Rkz – C.**

***Ingero:***

- **Ba** Rukarabankaba

ba: ba – a a→ø/-J

- **Twa** bushari

twa: tu – a u→w/-J

- **Cya** Mukunzi

cya: ki – a i→y/-J, ky→cy mu nyandiko

- **Bya** dodo

Bya: bi – a i→y/-J

- Bariya bana bigize **za** magabo.

za: zi – a i→ø/-J

**Umwitozo ku kinyazina kibaza n’ikinyazina mboneranteko**

**1. Garagaza ibinyazina mboneranteko n’ibinyazina bibaza biri mu nteruro zikurikira ubiceho akarongo, unagaragaze intego zabyo n’amategeko y’igenemajwi:**

a) Ba Mukamurigo bazanye ibiseke bingahe?

b) Ni uwuhe murima wahaweho umugabane?

c) Za nka Uwamwiza yakowe ni zingahe?

d) Aya mazi wayavomye ku iriba rihe?

e) Umuco w’amahoro ugomba kuranga abahe bantu?

**2. Kora interuro ebyirebyiri zirimo ikinyazina kibaza n’ikinyazina mboneranteko.**

**Inshamake y’ibyizwe muri uyu mutwe wa gatandatu**

Muri uyu mutwe wa gatandatu « umuco w’amahoro », imyandiko irimo iganisha ku kwimakaza umuco w’amahoro ifatiye ku kurwanya jenoside n’ingengabitekerezo yayo. Imyandiko yerekanye ko jenoside ari ubwicanyi ndengakamere bwibasira abantu bafite icyo bahuriyeho nk’ubwoko, akarere, idini n’ibindi. Twabonye ububi bwa Jenoside Yakorewe Abatutsi muri Mata 1994; mu gihe kitarenze amezi atatu gusa yari ihitanye abarenga miriyoni. Twabonye kandi zimwe mu ngaruka zayo aho ubukungu n’imibanire y’Abanyarwanda yahungabanye bikabije.

Mu bumenyi rusange bw’ururimi twabonye ko inyandiko mvugo ari inyandiko igaragaza ibyabereye mu nama cyangwa ikiganiro. Uyandika yandika ibitekerezo byatanzwe ku ngingo ziri ku murongo w’ibyigwa kandi akirinda kugira icyo ahindura cyangwa yongeramo.

Mu kibonezamvugo twabonye ko ikinyazina mbaza gifite inyito yo kubaza. Kigira ibicumbi bibiri ari byo “**–he**” na “**-ngahe**.” Ikinyazina kibaza gishobora kugira **indomo**, **indangakinyazina** n’**igicumbi**, ariko hari n’ikigira **indangakinyazina** n’**igicumbi**. Mu mpine ni (**D-Rkz-C** cyangwa **Rkz - C**). Twabonye kandi n’ikinyazina mboneranteko cyo kigira igicumbi **–a** ihorana ubutinde kandi kigira uturemajambo tubiri ati two: **indangakinyazina** n’**igicumbi**. Mu mpine ni **Rkz – C.**

**UMUTWE WA 7. ITUMANAHO**

**INYANDIKO ZIKORESHWA MU BUTEGETSI**

**UMWIRONDORO**

**I. Ibiranga umuntu**

**Amazina**: MANZI Jacques

**Data**: MURERAMANZI Jean

**Mama**: KANGABE Marie

**Itariki y’amavuko**: 1/1/1991

**Igitsina**: Gabo

**Irangamimerere**: Ingaragu

**Ubwenegihugu**: Umunyarwanda

**Imeri**: mayako@yahoo.fr

**Terefoni**: 0788...........

 07288...........

**Aho navukiye:**

Akagari ka Remera

Umurenge wa Remera

Akarere ka Ruhango

Intara y’Amajyepfo

**Aho ntuye:**

Akagari ka Munini

Umurenge wa Muko

Akarere ka Kacyiru

Umujyi wa Kigali

**II. Amashuri nize**

**2010- 2013**: Kaminuza y’u Rwanda, Koreji y’Uburezi, Agashami k’Indimi.

**2004-2009**: Amashuri yisumbuye mu Rwunge rw’Amashuri rwa Byimana.

**1998-2003**: Amashuri Abanza kuri Ecole Primaire Inyange, mu Ruhango.

**1995-1997**: Amashuri y’Inshuke.

**III. Imirimo nashinzwe n’iyo nakoze**

**2016**: Umuyobozi w’Urwunge rw’Amashuri Kacyiru, mu Karere ka Kacyiru.

**2014- 2015**: Umwarimu ku ishuri rya E. S. Byimana, mu Karere ka Ruhango.

**IV. Ubundi bumenyi mfite**

Indimi nzi kuvuga no kwandika:

-Ikinyarwanda

-Igifaransa

-Icyongereza

-Igiswahili.

**Ubumenyi mu ikoranabuhanga**: Windows OS, Word software, MS Excel, MS

PowerPoint.

**V. Ibyo nkunda**

Nkunda gusoma inkuru no kuzandika, gukurikirana amakinamico nkoresheje ibikoresho by’itumanaho mu ikoranabuhanga.

**VI. Abahamya**

1. UWINEZA Mariam, Umuyobozi wa E.S. Byimana, terefoni: 0788...........

2. KAMANA Jean Claude, Umwarimu muri kaminuza y’u Rwanda, Koreji y’Uburezi, mu Gashami k’Indimi. Terefoni: 0788...........

3. KARENZI Bosco Umuyobozi w’Akarere ka Kacyiru

Ndahamya ko amakuru maze gutanga haruguru ari ukuri.

Bikorewe Kacyiru, ku wa 26 Mutarama 2017

MANZI Jacques

****

**Inshoza y’umwirondoro**

Umwirondoro ni urwandiko rukoreshwa mu butegetsi. Umwirondoro urondora ubuzima bw’umuntu yaciyemo n’ubushobozi yagiye ageraho. Muri rusange havugwamo ibiranga umuntu, amashuri yize, n’imirimo yagiye akora n’ibyo akunda bimuhesha kwizerwa nk’umukandida wahatanira umwanya w’akazi uri ku isoko. Urwo rwandiko ni nk’icyungo hagati yo gusaba akazi no kugahabwa. N’ubwo umwirondoro ukunze gukoreshwa mu rwego rwo gusaba akazi, ujya unakoreshwa mu biganiro by’abantu, igihe barimo kwibwirana kugira ngo basabane baziranye.

**Uturango tw’umwirondoro**

Nk’uko twabibonye mu rwandiko twasomye, umwirondoro ugira ibice bikuru bitandatu: Ibiranga umuntu, ni ukuvuga amakuru kuri nyiri ubwite, amashuri yize ahereye ku yo yize nyuma y’ayandi, imirimo yashinzwe cyangwa yaba yarakoze, ubundi bumenyi, ibyo akunda, hagaheruka abantu bamuzi bahamya ibyo avuze ko ari ukuri bibaye ngombwa.

Mu makuru atangwa, yaba ayerekeye amashuri cyangwa imirimo umukandida yagiye ashingwa, umuntu agenda ayatondeka ahereye ku makuru aheruka. Dufatiye urugero ku rwandiko twasomye, twabonye ko duhera ku mashuri ya kaminuza tugasoreza ku y’inshuke; imirimo twahereye ku wo muri 2016, haheruka uwo muri 2014.

Mu gice cy’ubundi bumenyi, umuntu avugamo ubwo yungukiye mu mahugurwa no mu bundi buryo bwo kwiyungura ubumenyi yagiye agira nyuma y’amashuri yize. Icyo gihe biba byiza kwerekana ikemezo wahawe nyuma yo guhugurwa bikaba gihamya ko ubwo bumenyi ubufite koko. Na ho mu gice cy’abantu bakuzi, ni byiza kuvugamo abakwigishije cyangwa se abakuyoboye mu mirimo wagiye ukora kuko ari bo bashobora guhamya ubuhanga n’ubudakemwa byawe maze ukavuga icyo bashinzwe na nimero ya terefone bashakirwaho biramutse bibaye ngombwa.

**Ikitonderwa:** Umwirondoro usozwa n’indahiro yemeza ko amakuru nyiri ukuyikora yatanze ko ari ukuri koko. Uwandika umwirondoro kandi agomba gushyira amazina n’umukono ku mwirondoro we.

**Umwitozo wo kwandika umwirondoro**

Korera umwirondoro umuntu warangije muri Kaminuza Yigenga ya Kigali muishami wihitiyemo, maze uwandike wubahiriza ibisabwa byose.

**AMATANGAZO**

**Soma amatangazo akurikira maze uyasesengure uvuga uturango twa buri bwoko.**

**1.** Umuryango wa Gakuru, utuye mu Kabagari, mu Murenge wa Rwamagana ho mu Karere ka Rwamagana, ubabajwe no kumenyesha inshuti n’abavandimwe ko umwana wabo Turinayo Jean Claude yitabye Imana ejo ku wa Gatanu tariki ya 9 Ukuboza 2016 mu Bitaro Rwamagana.

Bimenyeshejwe:

- Karangwa Medard utuye mu Ruhango;

- Munyandamutsa Alphonse utuye i Nyanza;

- Kagiraneza Jackson utuye mu Nyakabanda, i Kigali.

Umuhango wo guherekeza nyakwigendera uzaba ku Cyumweru tariki ya Ukuboza 2016, i Rusororo, saa saba z’amanywa. Inshuti n’abavandimwe mwihutire gutabara.

**2.** Iduka ISUKU ricuruza amarangi riramenyesha abantu bose ko ritagikorera I Nyamirambo ko ahubwo ryimukiye Nyabugogo haruguru y’aho bategera imodoka zijya mu ntara, mu nyubako y’Amashyirahamwe, mu igorofa rya mbere. Abakiriya bahabwirwa n’icyapa kinini cyanditseho izina “ISUKU”. Uwagira ikibazo, yahamagara kuri terefone nimero 0788........ umukozi ubishinzwe akamuyobora.

**3.** Karimunda Jean utuye mu Mudugudu wa Kanyinya, Akagari ka Bihembe, mu Murenge wa Kabagari ho muri Ruhango ararangisha ibyangombwa bye birimo indangamuntu, uruhushya rwo gutwara ibinyabiziga n’ikarita y’akazi byaburiye mu isoko rya Ruhango ku wa Gatanu, tariki ya 4 Gashyantare 2017. Uwabibona yabigeza ku buyobozi bwa porisi bumwegereye cyangwa agahamagara terefoni nomero 0732........ akazahembwa bishimishije.

**Inshoza y’amatangazo**

Amatangazo ni inyandiko yandikiwe abantu bose, igashyirwa ahantu bashobora kuyisomera cyangwa ikanyuzwa mu bitangazamakuru bisomwa cyangwa bivuga. Amatangazo abamo amoko anyuranye: amatangazo abika, amatangazo amenyesha, amatangazo arangisha, ayamamaza n’ayandi.

1. **Amatangazo yo kubika**

Ni amatangazo agamije gutabaza ab’umuryango w’uwitabye Imana n’inshuti zabo kugira ngo bazaze kumushyingura.

1. **Amatangazo yo kumenyesha**

Ni amatangazo agamije kumenyesha abantu runaka cyangwa abantu bose amakuru, cyanecyane nka gahunda nshya kandi yabagirira akamaro. Urugero ni nk’itangazo ry’icyamunara, itangazo ry’inama n’ayandi.

1. **Amatangazo yo kurangisha**

Ni amatangazo atangwa n’umuntu wabuze ikintu runaka. Aritanga agira ngo uryumva yaratoraguye icyo kintu amenye nyiracyo, amenye n’uburyo yakoresha ngo akimugezeho.

1. **Amatangazo yo kwamamaza**

Ni amatangazo atangwa mu rwego rwo kumenyekanisha ibicuruzwa kugira ngo abaguzi bamenye aho babishakira.

**Uturango tw’amatangazo**

Mu itangazo hagomba kubonekamo ibi bikurikira: umutwe (ubwoko bw’itangazo), utanze itangazo, icyo aritangiye, aho kibera (cyabereye cyangwa kizabera), igihe kibera (cyabereye cyangwa kizabera), ugenewe itangazo n’icyo ategerejweho.

Ku buryo bw’umwihariko, itangazo ryo kubika rigaragaramo amazina y’uwitabye Imana, aho yaguye, igihe azashyingurirwa n’aho bazamushyingura. Hagaragaramo kandi utanze itangazo n’abo rigenewe cyangwa abamenyeshejwe.

Itangazo ryo kumenyesha rirangwa no kugira umenyesha, abamenyeshwa, icyo bamenyeshwa n’icyo abamenyeshwa basabwa.

Itangazo rirangisha rirangwa no kugaragaza amazina y’urangisha, ibirangishwa, aho byaburiye cyangwa byabonywe, aho byashyikirizwa n’ibihembo bizahabwa uwaba yarabibonye.

**Umwitozo ku matangazo**

Buri wese yandike itangazo rimwe kuri buri bwoko, maze arisomere abandi banyeshuri, yigana ayo ajya yumva.

**Inshamake y’ibyizwe muri uyu mutwe wa karindwi**

Muri uyu mutwe wa karindwi, imyandiko twasesenguye ivuga ku ngingo zerekeye ibikoresho by’itumanaho n’uburyo bw’itumanaho bwagiye bukoreshwa mu Rwanda. Itumanaho ryahozeho kuva kera ariko rigoranye, none aho ikoranabubanga ryaziye itumanaho ryateye imbere ndetse isi yabaye nk’umudugudu. Twanabonye kandi akamaro k’itumanaho mu mibanire y’abantu.

Mu bumenyi busanzwe bw’ururimi, twavuze ku mwirondoro tubona n’ibiranga umwirondoro harimo ibiranga nyiri ubwite, amashuri yize, impamyabumenyi, akazi yaba yarashinzwe, indimi avuga, ubundi bumenyi afite, n’abantu bamuzi.

Twabonye kandi inshoza y’amatangazo n’amoko anyuranye y’amatangazo harimo amatangazo abika, arangisha, amenyesha n’ayamamaza. Amatangazo abika aba atabariza umuntu witabye Imana kugira ngo inshuti n’abavandimwe batabare, amatangazo arangisha aba amenyekanisha ikintu runaka cyabuze kugira ngo uwagitoraguye agishyikirize bene cyo, naho amatangazo amenyesha aba atanga amakuru runaka y’ikintu kitari kimenyerewe, amatangazo yamamaza yo aba akundisha abakiriya igicuruzwa runaka abahamagarira kukitabira.

**UMUTWE WA 8. UBUFATANYE NO GUKORERA HAMWE**

**UBUVANGANZO: INKURU ISHUSHANYIJE**

Inkuru ishushanyije, ni inkuru ibarwa amagambo aherekejwe n’ibishushanyo. Bene iyo nkuru ishobora kugaragaramo amashusho yivugira ataherekejwe n’amagambo ku buryo uyisoma amenya icyo iyo shusho isobanura.

**Uturango tw’inkuru ishushanyije**

Inkuru ishushanyije irangwa n’amashusho mbere na mbere. Igira abanyarubuga, ikagira urusobe rw’ibikorwa kuva ku ntangiriro kugera ku musozo. Buri munyarubuga arangwa n’igishushanyo gisa ukwacyo yaba ari umuntu akambara ukwe, ku buryo ntawamwitiranya n’undi. Amagambo umunyarubuga avuga aganira na bagenzi be ashyirwa mu kaziga kabwase cyangwa mu gakiramende gafite akarizo kerekeza ku gishushanyo kimugaragaza. Amashusho n’amagambo agabanywa mu tuzu, buri munyarubuga uri mu kazu avuga rimwe risa. Ibiganiro bitondekwa uva ibumoso ujya iburyo, ukabona kumanuka. Ibyo bikubahirizwa mu gutondeka utuzu no mu gutondeka ibiganiro byo muri buri kazu. Iyo hakenewe ibisobanuro, umubarankuru abitanga mu gakiramende katagira igishushanyo.

**Umwitozo ku guhanga nkuru ishushanyije**

Hanga inkuru ishushanyije ku nsanganyamatsiko y’ubufatanye hanyuma muyimurikire abandi banyeshuri mwigana.

**INYANDIKO Y’IKINYAMAKURU**

Nk’uko byumvikana, inyandiko y’ikinyamakuru ni inyandiko abanyamakuru bakoresha kugira ngo bageze ku basomyi b’ibinyamakuru amakuru agezweho. Iyi nyandiko ishobora kuboneka mu kinyamakuru cyandikwa ku mpapuro cyangwa ikaboneka mu kinyamakuru gikoresha urubuga rwa interineti.

**Uturango tw’inyandiko y’ikinyamakuru**

Inyandiko y’ikinyamakuru igomba kuba yanditse ku buryo umusomyi agera ku makuru bitamugoye. Igomba kuba isubiza ibibazo bitandatu bikurikira: **Nde**? **Iki**? **Hehe**? **Ryari**? **Kuki**? **Gute**? Igomba kuba idacucitse kandi yanditse mu mpushya kugira ngo uyisoma yihute. Bitewe n’igihe afite, umusomyi ashobora gusoma umutwe wonyine, intangiriro, imitwe yo hagati, cyangwa agasoma inkuru yose. Ni ngombwa rero ko ibyo bice bitandukanywa, bikagaragarira buri musomyi.

Inyandiko y’ikinyamakuru yuzuye irangwa no kugira ibice umunani: **umutwe**, **intangiriro** (igizwe n’inshamake y’inkuru yanditse ku buryo bwihariye), **umwinjiro** (utangira igihimba kandi hagomba kubonekamo ibisubizo by’ibibazo bine: Nde? Iki? Hehe? Ryari?), **igihimba**, **ishusho** (ishobora kuba ifoto, igishushanyo), **igisobanuro** **k’ishusho**, **imitwe yo hagati**, **umusozo** (ushobora kuba umwanzuro, ikibazo cyangwa urwenya).

Ushingiye ku buryo yubatse, inyandiko y’ikinyamakuru wasanga ishobora gukurikiza injyabihe y’ibikorwa ivugaho cyangwa ikagenda ivuga igikorwa n’inkurikizi zacyo.

Ushingiye ku bivugwamo, inyandiko z’ibinyamakuru wazisangamo amoko atandukanye: **inyandiko itangira ikinyamakuru** (yandikwa n’umuyobozi wacyo avuga umurongo gikoreramo), **inshamake z’ibyabaye**, **inyandiko mvugo z’ibyabaye** (iz’igikorwa cyangwa ibiganiro mpaka runaka), **inkuru mbonankubone** (umunyamakuru avuga igikorwa nk’uko yakibonye), **ikiganiro n’umutangabuhamya** (ibibazo n’ibisubizo), **ubushakashatsi** (gusobanura ikintu runaka uhuza ubuhamya butandukanye), **intekerezo** (ku nsanganyamatsiko runaka), **ijora** (ry’ibyavuzwe mu bitangazamakuru cyangwa mu bitabo).

**Umwitozo ku nyandiko yo mu kinyamakuru**

Mwubahirije ingeri y’umwandiko mwahawe, mwandike inkuru ku nsanganyamatsiko mwahawe, mwubahiriza imiterere y’inkuru yo mu kinyamakuru kandi mwubahirize imyandikire yemewe y’Ikinyarwanda.

**Insanganyamatsiko:** “Fatanya na bagenzi bawe mu itsinda maze mwandike inyandiko y’ikinyamakuruivuga ku bintu byabereye mu kigo cyanyu hanyuma muyigeze ku bandi mwigana.”

**Inshamake y’ibyizwe muri uyu mutwe wa munani**

Muri uyu mutwe harimo imyandiko ihuriye ku nsanganyamatsiko y’ubufatanye no gukorera hamwe. Gukorera hamwe ni byiza kuko bituma abantu biteza imbere cyane ko baba bahuje imbaraga zabo. Kuba nyamwigendaho nta nyungu byamarira umuntu.

Mu bumenyi rusange bw’ururimi twabonye inkuru ishushanyije, inshoza n’uturango twayo. Inkuru ishushanyije iba igizwe n’amashusho aherekejwe n’amagambo agaragaza ibivugwa n’abanyarubuga ayo mashusho ahagarariye.

Twabonye kandi inyandiko y’ikinyamakuru. Inyandiko y’ikinyamakuru ni inyandiko ikoreshwa n’abanyamakuru kugira ngo batangaze amakuru runaka mu kinyamakuru cyanditse ku mpapuro cyangwa kuri interineti. Inyandiko y’ikinyamakuru yuzuye igira umutwe, intangiriro, umwinjiro, igihimba, ishusho n’igisobanuro cyayo, imitwe yo hagati n’umusozo.

**UMUTWE WA 9. UBUREZI N’UBURERE**

**IMYANDIKIRE YEMEWE Y’IKINYARWANDA**

**AMAGAMBO YANDIKWA AFATANYE**

**Soma interuro zikurikira maze witegereze imyandikire y’amagambo y’umukara tsiri, uvuge imiterere n’uburyo bw’imyandikirwe yayo.**

a) Ababyeyi be bari **intangarugero** muri ako gace batuyemo.

b) Uko bazaga kumusura ababyeyi **be** babazaga abashinzwe imyitwarire uko umukobwa **wabo** yitwaye.

c) **Ntawutarabajije** niba hari icyo yaba yarahinduweho na bagenzi be.

d) **Cyanecyane** nyina ntiyahwemaga kumusura igihe cyose itariki yo gusura y’ishuri **ryabo** yageraga.

e) Icyakora akabahakanira avuga ko igihe gikwiriye **nikigera** azakoshwa **nk’uko** izina rye ribivuga.

f) Yahoraga yibaza icyo azakora ngo yiture umuryango we wamuhaye umurongo **agenderaho**.

g) Abanyamakuru **na bo** bari bashitse bifatira ibyo gutangaza mu binyamakuru byabo.

h) Biteguye ko ubwo bukwe bagiye **kububyazamo** inkuru zishushanyije.

**Muri izi nteruro harimo amagambo yanditswe afatanye n’andi yanditswe adafatanye**.

**Amabwiriza agenga ifatana ry’amagambo mu myandikire yemewe y’Ikinyarwanda ari mu ngingo zinyuranye**:

Imyandikire yemewe y’Ikinyarwanda iteganya amagambo yandikwa afatanye ahahakurikira:

**Ingingo ya 1:** Amazina y’inyunge harimo n’amazina bwite y’inyunge yandikwa afatanye.

***Ingero:***

- Umwihanduzacumu - Rugwizangoga

**Ingingo ya 2:** Ibyungo “**na**” na “**nka**” bikurikiwe n’ibinyazina ngenga bivuga nyakuvuga nanyakubwirwa (ngenga ya1 n’iya 2) byandikwa mu ijambo rimwe.

***Ingero:***

- Ndumva **nawe** umeze **nkange**.

- Ndabona **natwe** tumeze **nkamwe**.

**Ingingo ya 3:** Ikinyazina ngenera gikurikiwe n’ikinyazina ngenga byandikwa mu ijambo rimwe.

***Ingero:***

- Umwana **wange**.

- Amafaranga **yabo**.

**Ingingo ya 4:** Impakanyi “**nta**” yandikwa ifatanye n’inshinga itondaguye iyikurikiye.

***Ingero:***

- Iwacu **ntawurwaye**.

- Muri iri shuri **ntabatsinzwe**.

**Ingingo ya 5:** Ibinyazina ngenga byo mu nteko ndangahantu “**ho**”, “**yo**”, “**mo (mwo)**” n’akajambo “**ko**” bifatana n’inshinga bikurikiye mu gihe iyo nshinga atari “**ni**” cyangwa “**si**”.

***Ingero:***

- Wa mugabo **nimusangayo turagenderako** ntitugaruka.

- Umuryango we wamuhaye umurongo **agenderaho**.

**Ingingo ya 6:** Ijambo “**ni**” rikurikiwe n’inshinga ifite inshoza yo gutegeka cyangwa iyo guteganya

ryandikwa rifatanye na yo.

***Ingero:***

- **Nimugende** mudasanga imodoka yabasize.

- **Nimugerayo** muzamunsuhurize.

**Ingingo ya 7:** Amagambo yerekana ibihe yandikwa mu ijambo rimwe: “**nimunsi**”, “**nijoro**

**(ninjoro)**”, “**nimugoroba**”, “**ejobundi**”.

***Ingero:***

- Aragera ino **nijoro**.

- yatashye **ejobundi**.

**Ingingo ya 8:** Ijambo “munsi” ryerekana ahantu na ryo ryandikwa mu ijambo rimwe.

***Urugero:***

- Imbeba yihishe **munsi** y’akabati.

**Ingingo ya 9:** Imigereka ndangahantu iremewe ku ndangahantu “**i**” (**imuhira**, **iheru**, **iburyo**,

**ibumoso**, **ivure**, **imbere**, **inyuma**, **ibwami**...) n’amagambo akomoka kuri “**i**” y’indangahantu ikurikiwe n’ikinyazina ngenera “**wa**”, n’ikinyazina ngenga yandikishwa ijambo rimwe.

***Ingero:***

- Nujya **iburyo** ndajya **ibumoso**.

- Mbwirira abari **ikambere** bazimanira abashyitsi.

- Nimuza **iwacu** nzishima.

**Ingingo ya 10:** Amagambo afatiwe hamwe akarema inyumane y’umugereka, inyumane y’icyungocyangwa iy’irangamutima akomoka ku binyazina bitakibukwa amazina bisimburayandikwa afatanye.

***Ingero:***

- **Niko**, uraza?

- Urahinga **nuko** uteza.

**Ingingo ya 11:** Amagambo ashingiye ku isubiramo yandikwa afatanye.

***Ingero:***

- Perezida yavuze ijambo arangije amashyi ngo: “**kacikaci**”!

- Babwire bage binjira **umwumwe**.

**Ingingo ya 12:** Ijambo “nyiri” iyo riri mu mazina amwe n’amwe y’icyubahiro rifatana n’ijambo

ririkurikiye.

***Ingero:***

- **Nyiricyubahiro** Musenyeri

- **Nyirubutungane** Papa

**Umwitozo ku myandikire yemewe y’Ikinyarwanda**

**Witaye ku bumenyi bw’ururimi umaze gusobanukirwa, andukura bundi bushya ibi bika byombi bikurikira ukosora amakosa y’imyandikire yaba arimo.**

umuco nyarwanda ntugacike. Umva rero mwana wa nge buriya ukwiye kugerageza kwitwara nka twe. kuko mu bintu byose umuntu uzi ubwenge agenda yigira ku babyeyi be agakurikiza inama za bo. Birumvikana ariko agomba gukurikiza imyitwarire ya bo igihe bagaragaza ubunyanga mugayo wongeye ho n’ikinya bupfura. Ibyo ari byo byose ndumva natwe tutarakubereye ababyeyi babi.

Si ibyo gusa kandi; ahubwo ni witwara neza mu buzima bwa we, nta kizaguhungabanya, kandi nta wuzaguhutaza na rimwe cyangwa ngo agusuzugure. Uhereye ubu uge witabira ishuri kandi wubahe abarezi ba we. Inama nziza bakugira buri munsi uzikurikize. Ntukaziteshukeho ngo ugane i buryo cyangwa i bumoso bwa zo. Ni ujya ugera i muhira uge uruhuka ho gato, nijoro usubire mu masomo yawe cyane cyane ayo utumvise neza. Ibi byose nkubwiye mwana wa nge nubikurikiza uzabona abandi bagushyigikira maze iwacu muhateze imbere.

**AMAGAMBO YANDIKWA ATANDUKANYE**

**Soma interuro zikurikira maze witegereze imyandikire y’amagambo y’umukara tsiri, uvuge imiterere n’uburyo bw’imyandikirwe yayo**:

a) **Dore ko** ababyeyi be **bari** intangarugero aho batuye.

b) Yiga ku ishuri riri **ku** ntera ntoya uvuye **mu** rugo rw’iwabo.

c) **Na we** agashishikazwa no kwereka ababyeyi be ibyo yigishijwe.

d) “Inyana **ni iya** mweru” kandi ngo: “Uko muturera **ni ko** tuzakura”.

e) Akababwira **ko** umwari w’u Rwanda adakwiye kugurwa nk’itungo.

f) Akaba **na we** yarakuze ari **nyiri ubupfura** mu muryango yarerewemo.

g) Hari abivugiye ko ubwo bukwe bagiye kububyazamo **inkuru shusho**.

**Muri izi nteruro harimo amagambo yanditswe afatanye n’andi yanditswe adafatanye.**

**Amabwiriza agenga itandukana ry’amagambo mu myandikire yemewe y’Ikinyarwanda:**

Imyandikire yemewe y’Ikinyarwanda iteganya amagambo yandikwa atandukanye aha hakurikira:

**Ingingo ya 1:** Amagambo mfutuzi yandikwa atandukanye n’amagambo afuturwa.

***Ingero:***

- Inama Njyanama - Inyandiko mvugo

**Ingingo ya 2:** Amazina nteruro agizwe n’amagambo arenze ane yo mu bisingizo, mu byivugo no mumigani yandikwa atandukanyijwe kandi agashyirwa mu twuguruzo n’utwugarizo.

***Ingero:***

- Ubwo “Inshyikanya ku mubiri ya Rugema ahica” aba arahashinze.

- “Saruhara rwa Nkomokomo umwami w’ibishwi n’ibisiga.”

**Ingingo ya 3:** Ibyungo “**na**” na “**nka**” bikurikiwe n’ibinyazina ngenga bivuga nyakuvugwa (ngengaya 3) byandikwa bitandukanye n’ibinyazina ngenga.

***Ingero:***

- Ndumva na we ameze nka bo.

- Ndabona na ko kameze nka bwo.

**Ingingo ya 4:** Impakanyi “**nta**” yandikwa itandukanye n’ubundi bwoko bw’ijambo riyikurikiye

ritari inshinga itondaguye.

***Ingero:***

- Nta we mbona.

- Nta cyo ndwaye.

**Ingingo ya 5:** Ibinyazina ngenga byo mu nteko ndangahantu “**ho**”, “**yo**”, “**mo (mwo)**” n’akajambo“**ko**” bitandukana n’inshinga ibikurikiye mu gihe iyo nshinga ari “**ni**” cyangwa “**si**”.

***Ingero:***

- Ni ho ngiye.

- Si ko avuze

**Ingingo ya 6:** Akajambo “**ko**” kunga inyangingo ebyeri gatandukana n’amagambo agakikije.

***Ingero:***

- Nizeye ko tuzatsinda.

- Hari abivugiye ko ubwo bukwe bagiye kububyazamo inkuru zishushanyije.

**Ingingo ya 7:** Urujyano rurimo ijambo “**ngo**” kimwe n’ibinyazina “**wa wundi**”, “**bya bindi**”, “**aho**

**ngaho**”, “**uwo nguwo**” n’ibindi biremetse nka byo byandikwa mu magambo abiri.

***Ingero:***

- Kugira ngo wa wundi atakubura, ukwiye kuba ugumye aho ngaho.

- Fata aka ngaka, ibyo ngibyo bireke.

**Ingingo ya 8:** Amagambo “**ku**” na “**mu**” yandikwa atandukanye n’ikinyazina ngenera ndetse nomu magambo “**ku wa**” na “**mu wa**” abanziriza itariki cyangwa umubare mu izinary’umunsi.

***Ingero:***

- Sindiho ku bwabo.

- Navutse ku wa 12 Ugushyingo.

- Azaza ku wa Mbere.

- Yiga mu wa Kane.

**Ingingo ya 9:** Ijambo “**(i) saa**”, rikurikiwe n’umubare byerekana isaha byandikwa mu magamboatandukanye.

***Ingero:***

- Abashyitsi barahagera saa tatu.

- I saa yine haba hakiri kare.

**Ingingo ya 10:** Indangahantu “**i**” ikurikiwe n’izina bwite ry’ahantu yandikwa itandukanye n’iryo zina.

***Ingero:***

- i Kirinda

- i Muyunzwe

**Ingingo ya 11:** Inshinga mburabuzi “**ari**” iyo ikoreshejwe mu nyangingo ngaragira yandikwa

itandukanye n’ikinyazina kiyibanziriza n’ikiyikurikira.

***Ingero:***

- Itegeko rihana umuntu uwo ari we wese wangiza umutungo wa Leta.

- Ibyo ari byo byose sindara ntaje kukureba.

**Ingingo ya 12:** Amagambo ahuje ishusho n’inyumane, ibinyazina biri kumwe bikerekeza ku kintu

kizwi cyangwa kibukwa mu buryo bugaragara byandikwa bitandukanye.

***Ingero:***

- Uko arya ni ko akora.

- Uku kwezi ni uko guhinga.

**Ingingo ya 13:** Amazina bwite y’ibihungu n’ay’uturere afite indomo yandikwa atandukanye n’iyo

ndomo. Iyo ndomo ikandikwa mu nyuguti nto, keretse iyo itangira interuro.

***Ingero:***

- A Marangara n’i Gisaka ni tumwe mu turere twa kera tuvugwa mu mateka y’u Rwanda.

- U Bubirigi ni kimwe mu bihugu by’i Burayi.

**Ingingo ya 14:** Akabimbura “**nyiri**” n’inshinga mburabuzi “**ni**” na “**si**” byandikwa bitandukanye

n’amazina abikurikiye.

***Ingero:***

- Nyiri ubwenge aruta nyiri uburyo.

- Amasunzu si amasaka.

- Umwana ni umutware.

**Umwitozo ku myandikire yemewe y’Ikinyarwanda**

**Witaye ku bumenyi bw’ururimi umaze gusobanukirwa, andukura bundi bushya**

**ibi bika byombi bikurikira ukosora amakosa y’imyandikire yaba arimo.**

koko Ubwenge burarahurwa. umunyeshuri yakundaga kwitabira ishuri. Igihe kiragera yiga mu ishami ry’indimi, maze agakunda kwitabira ibiganirompaka.

Kubera ubuhanga abantu bamubonanaga, iyo bakoraga inama niwe basabaga kuzikorera inyandikomvugo. Aho arangirije amashuri yisumbuye, ategereje kujya mu mashuri makuru, doreko yari yagize amanota abimwemerera, yabaye yikorera ibihangano by’umuco nyarwanda. Ahanga ibyivugo n’imigani miremire agakoreshamo na ya magambo atoroshye gukoresha nka “SaruhararwaNkomokomo umwamiw’ibishwin’ibisiga”, “InshyikanyakumubiriyaRugemahica”, “Rukubira umukakarwagikenyamukambwe ikaba impyisiy’umukubita igatwara inkotamukanwa

iti: ‘Ubwonzamutse RukomaninkamanukanaBikomomuzankuremuri izimpyisi’ ”.

ageze n’ahongaho muri kaminuza, yabwiye bagenzi bekoinzozi ze ari izo kuba umuntu ukomeye. Nibyo kandi koko ngo: “Ushaka arashobora”. Ibyo aribyo byose amashuri ye yayarangije afite amanota menshi bihebuje, ahita abona akazi keza k’ubusemuzi kwa Nyir’icyubahiro Musenyeri. Kuberako yakomeje kugaragaza ubuhanga n’umurava, yazamuwe mu ntera ahabwa gukomeza uwo murimo kwa Nyiri ubutungane Paapâ.

**UMUVUGO: AKAMARO K’ISHURI**

Reka nkurate shuri ryiza

Reka nkurate shuri ryacu

Reka nkurate ubwiza bwawe

Reka nkuratire abatakuzi

**5.** Reka ngushime umunsi wire.

Kutakumenya si uguhirwa

Kutakumenya ni ugucikwa

Kutaguhabwa ni uguhezwa

Kutakugana ni uguhomba

**10.** Igihombo rwose ni icyo ngicyo.

Ubuyobozi bwiza ari ukubera

Ibere ryawe shuri ryiza

N’ikinyabupfura wadutoje

Gukorana umwete ari ibisanzwe

**15.** Umurezi wange ushimwa iteka.

Akamaro kawe si ukubeshya

Ibyo wahaye abagusanze

Byarafatitse twarashimye

Uburere utanga buraturanga

**20.** Turi intwari murabireba.

Uburezi utanga ni agaciro

N’ubumenyi bwawe byarahujwe

Biba umusingi w’iterambere

Ubu ubukungu ni akayabo

**25.** Bikeshwa ishuri ingenzi nziza.

Na buri wese ahabwe umwanya

Kabone n’iyo yaba arwaye

afite ubumuga cyangwa ikindi

Cyamubuza kugana ishuri

**30.** Bisigare rwose ari amateka.

Igihe gikunze barakwize

Ubujiji bwose bwaragiye

N’imizi yabwo twarataye

Amahoro agahinda nta muhezo

**35.** Impundu zikagwira ari umutuzo.

Ubuyobozi bwiza ari ukubera

Ibere ryawe shuri ryiza

N’ikinyabupfura wadutoje

Gukorana umwete ari ibisanzwe

**40.** Kunoza umurimo ari umusozo.

Shuri ryacu soko y’ubumenyi

Murage udutoza isuku n’ubupfura

Komeza urere, urerere Imana

Ari uru Rwanda, ari amahanga

**45.** Amashyi n’impundu bibe urufaya

Ari ugushima ibyo tugukesha.

Reka tugusange tutiganda

Tugire ubumenyi n’ubumenyi ngiro

Tube injijuke z’ingeri zose

**50.** Tugire ubuhanzi buhindura n’isi.

Duhange udushya, ubukungu buze

Duhunike ibigega n’amabanki

Duhuze urubyaro n’umusaruro

Uwiga yigire kurwanya ikibi

**55.** Shuri waje uri ntagereranywa.

Mugongo mugari uheka bose

Ari abahanga bumva bwangu,

Abafite ubumuga n’izindi nzitizi

Iyo mu byaro n’imigi ikomeye

Ntawakugannye utiteza imbere

**61.** Itekiteka gahore uganje!

**I. Ibibazo byo kumva umwandiko**

**1.** Uyu mwandiko uravuga ku ki? Icyo kintu kiravugwaho iki?

**2.** Erekana inyungu yo gukurikirana neza inzira y’ishuri.

**3.** Abanyarwanda bagira bati: “Kutiga biragatsindwa”. Sobanura iyi mvugo wifashishije ibivugwa mu mwandiko.

**4.** Sobanura ibyiciro by’abantu bashimwa muri uyu mwandiko.

**5.** Sobanura ukuntu uburezi n’ubumenyi ishuri ritanga bishobora kongera umutungo.

**6.** Uyu mwandiko uravuga iki ku barwayi n’abafite ubumuga?

**7.** Erekana aho ubuyobozi bwiza buhuriye n’ibivugwa muri uyu mwandiko?

**8.** Ni uwuhe mugenzo mwiza ujyanye n’umuco w’Abanyarwanda wo gushimira wavuzwe mu mwandiko?

**II. Inyunguramagambo**

**1. Shaka ibisobanuro by’amagambo akurikira ukurikije uko**

**yakoreshejwe mu mwandiko:**

a) Byarafatitse d) Injijuke

b) Rubebe e) Urubyaro

c) Akayabo

2. **Shaka impuzanyito z’amagambo akurikira yakoreshejwe mu mwandiko:**

a) Guhezwa c) Gusanga

b) Ubukungu bwinshi d) Ingenzi

**3. Shaka imbusane z’amagambo akurikira yakoreshejwe mu mwandiko:**

a) Igihombo c) Inzitizi

b) Ushimwa d) Abagusanze

**III. Umwitozo wo gukoresha amagambo mu nteruro**

**Koresha neza amagambo akurikira dusanga mu mwandiko mu nteruro ngufi kandi ziboneye:**

a) Abatakuzi c) Umubyeyi e) Ubumuga

b) Umutwaro d) Uburezi

**IV. Ibibazo byo gusesengura umwandiko**

**1.** Uyu mwandiko uri mu buhe bwoko bw’imyandiko?

**2.** Garagaza uturango twa bene ubwo bwoko bw’umwandiko.

**3.** Erekana aho insanganyamatsiko y’uyu mwandiko ihuriye n’ubuzima busanzwe bwa buri munsi?

**4.** Garagaza ibindi bintu birebana n’ishuri ubona bitavuzweho muri uyu

mwandiko.

**V. Umwitozo w’ubumenyi ngiro**

Andika mu magambo make ibitekerezo byawe ku kamaro k’ishuri mu burezi n’uburere by’umwana kandi wubahirize amabwiriza y’imyandikire yemewe y’Ikinyarwanda.

**IMIGANI MIGUFI**

Imigani migufi ni interuro ngufi iba ikubiyemo ubutumwa mu buryo bw’amarenga. Imigani migufi ikoresha imvugo igizwe n’amagambo make nyamara igisobanuro ari kirekire. Bayita kandi imigani y’imigenurano kubera ko ikoreshwa ifite ikintu runaka igenuriraho cyangwa ikurizaho.

Imigani migufi bayikoresha batanga impanuro, inyigisho cyangwa bagira ngo bagire ibyo bakosora mu buzima bwacu bwa buri munsi, ndetse bakaba banakwerekana ibikwiye gukorwa bakangurira umuntu kubyitabira. Iyi ngeri y’ubuvanganzo ikubiyemo ubuhanga buhanitse bityo ikagaragaza umuntu wakenetse ururimi ndetse n’umuco wa ba nyirarwo.

**Uturango tw’umugani mugufi**

Umugani mugufi urangwa no kuba ugizwe n’amagambo make; ukoresha imvugo ica amarenga ku buryo uyibwiwe rimwe na rimwe adahita yumva icyo bashatse kuvuga atarebeye mu bwenge icyo bakurijeho. Umugani w’umugenurano uba ugizwe n’ibice bibiri by’interuro byuzuzanya. Ingingo zo mu buzima zifatirwaho imigenurano ni nyinshi kandi ntawamenya uwahimbye umugenurano.

Umugani mugufi usobanurwa mu buryo bubiri: Uburyo bwa mbere ni uburyo bwa kamere yawo bukoresha imvugo itaziguye; ni ukuvuga igisobanuro cy’amagambo awugize ubwawo nk’interuro.

Uburyo bwa kabiri ni ubw’amarenga bushushanya, busaba uwo bawuciriye kwitonda agakoresha inyurabwenge kugira ngo avumbure ubutumwa bukubiyemo.

***Ingero z’imigani migufi isobanuye:***

**a) Ntawuvuma iritararenga.**

Uburyo bwa mbere (kumva amagambo agize interuro): Hano iryo bavuga rirenga ni “izuba.” “Kuvuma” byo bisobanuye; gutuka cyangwa kwifuriza umuntu nabi. Ubwo bishatse kuvuga ko ntawutuka izuba ritararenga. Uburyo bwa kabiri (uburyo bw’amarenga): Uyu mugani ushatse gusobanura ko ntawukwiye kwiheba burundu kubera ibibazo ahuye na byo kuko bishobora guhinduka mu kanya gato agahembuka. Bawucira umuntu bitewe n’ibibazo by’ubuzima ahuye na byo bagira ngo bamwihanganishe areke kwiheba.

**b) Agapfa kaburiwe ni impongo:**

Uburyo bwa mbere: Kuburira ni ukugira inama. Impongo ni ubwoko bw’inyamaswa. Ni ukuvuga ko impongo ari inyamaswa ipfa kandi yari yagiriwe inama zo gukira. Uburyo bwa kabiri: Uyu mugani ushatse gusobanura ko igihe cyose umuntu ahawe inama nziza ntazikurikize ashobora guhura n’ibibazo bikomeye. Bawucira umuntu bagira ngo bamukebure agaruke mu murongo, adashyira ubuzima bwe mu kaga.

**c) Igiti kigororwa kikiri gito:**

Ubusanzwe abamenyereye iby’ubuhinzi babona ko iyo ushaka kugira isura runaka uha igiti, ugomba kubikora kikiri gito kitarakomera. Iyo ugoroye igiti kimaze gukura cyararengeranye, kiravunika. Uyu mugani rero bawuca bagereranya igiti n’umwana; bakaba bashaka kuvuga ko umwana ahabwa uburere akiri muto, amazi atararenga inkombe. Ibyo bituma akurana uburere bwiza yatojwe hakiri kare; bitaba ibyo rero ukaba utamukosora yaramaze gukura.

**Imyitozo ku migani y’imigenurano**

**1. Shaka imigani migufi yose yakoreshejwe mu nteruro zo mu mwandiko “Akamaro k’itorero.”**

**2. Tanga imigani ibiri migufi kuri buri ngingo muri izi zikurikira:**

a) Ubugiraneza c) Ibidukikije

b) Ubupfura d) Inama

**3. Hanga inkuru yiganjemo imigani migufi y’Ikinyarwanda.**

**Inshamake y’ibyizwe muri uyu mutwe wa kenda**

Muri uyu mutwe twasesenguye imyandiko ivuga ku nsanganyamatsiko y’uburezi n’uburere. Twabonye ko umuryango, ishuri ndetse n’itorero bifite akamaro kanini cyane mu burere bw’umwana kuko bungukiramo ubumenyi bunyuranye guhera bakiri bato, bagakura bafite indangagaciro bityo bikazabafasha kwihesha agaciro mu buzima bwabo.

Twifashishije ingero z’interuro twasesenguye ibijyanye n’imyandikire y’Ikinyarwanda, aho twabonye amagambo yandikwa afatanye n’amagambo yandikwa atandukanye; twabonye amabwiriza atandukanye agenga iyo myandikire yemewe y’Ikinyarwanda.

Mu buvanganzo nyarwanda twabonyemo ingeri y’imigani migufi. Imigani migufi ni interuro ngufi iba ikubiyemo ubutumwa mu buryo bw’amarenga. Ikoresha imvugo igizwe n’amagambo make nyamara igisobanuro ari kirekire. Bayita kandi imigani y’imigenurano kuko ifite ikintu runaka iba igenuriraho cyangwa ikurizaho mu rwego rwo gutanga impanuro, inyigisho, cyangwa gukosora ikintu runaka. Umugenurano usobanurwa mu buryo bubiri: ubwa mbere ni uburyo bwo gusobanukirwa amagambo aba agize interuro; uburyo bwa kabiri ari bwo bwa bundi bw’amarenga bushushanya busaba uwo bawuciriye kwitonda agakoresha inyurabwenge kugira ngo yumve ubutumwa bukubiyemo.